Lagney - Wikipedia, entziklopedia askea.\nFrédérique SAUVAT (2014-2020)\n48° 43′ 59″ N, 5° 50′ 22″ E / 48.733055555556°N,5.8394444444444°E / 48.733055555556; 5.8394444444444Koordenatuak: 48° 43′ 59″ N, 5° 50′ 22″ E / 48.733055555556°N,5.8394444444444°E / 48.733055555556; 5.8394444444444\nBouvron, Lucey, Ménil-la-Tour, Sanzey eta Trondes\nLagney Frantziako udalerri bat da, Meurthe-et-Moselle departamenduan dagoena, Grand Est eskualdean. 2013an 467 biztanle zituen.\n2007an Lagney udalerrian erroldatutako biztanleak 467 ziren. Familiak 164 ziren, horien artean 32 pertsona bakarrekoak ziren (8 bakarrik bizi ziren gizonak eta 24 bakarrik bizi ziren emakumeak), 56 seme-alabarik gabeko familiak ziren, 68 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 175 etxebizitza zeuden, 170 familiaren etxebizitza nagusia ziren, 4 bigarren erresidentzia ziren eta 1 hutsik zegoen. 169 etxeak ziren eta 6 apartamentuak ziren. 170 etxebizitza nagusietatik 143 bere jabearen bizilekua ziren, 18 alokairuan okupaturik zeuden eta 9 doan lagata zeuden; 1ek bi gela zituen, 16 etxek hiru zituzten, 38 etxek lau zituzten eta 115 etxek bost zituzten. 136 etxek euren parking plaza propioa zuten azpian. 58 etxetan ibilgailu bat zegoen eta 96 etxetan bat baino gehiago zituzten.\nLagney udalerriko biztanleria-piramidea 2009an .\n2007an lan egiteko adina zuten pertsonak 301 ziren, horien artean 214 aktiboak ziren eta 87 inaktiboak ziren. 214 pertsona aktiboetatik 203 lanean zeuden (114 gizon eta 89 emakume) eta 11 langabezian zeuden (5 gizon eta 6 emakume). 87 pertsona inaktiboetatik 23 erretiraturik zeuden, 34 ikasten zeuden eta 30 "bestelako inaktibo" gisa sailkaturik zeuden.\n2009an Lagney udalerrian 174 unitate fiskal zeuden, 480 pertsonek osaturik. Pertsona bakoitzeko diru-sarrera fiskalaren mediana urteko 19.122 euro zen.\n2007an zeuden 14 komertzioetatik, 3 bestelako produktu industrialen fabrikazioko enpresak ziren, 3 eraikuntza enpresak ziren, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 2 zerbitzu enpresak ziren eta 1 administrazio publikoko enpresa zen.\n2009an zeuden norbanakoentzako 4 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 1 eraikuntza enpresa eta 1 jatetxe.\n2000. urtean Lagney udalerrian 6 nekazaritza-ustiategi zeuden, 894 hektarea erabiltzen.\nLucey (1,3 km)\nBruley (3,0 km)\nLaneuveville-derrière-Foug (3,4 km)\nBouvron (3,5 km)\nMénil-la-Tour (4,3 km)\nSanzey (4,3 km)\nÉcrouves (5,8 km)\nWikimedia Commonsen badira fitxategi gehiago, gai hau dutenak: Lagney\nOrriaren azken aldaketa: 25 otsaila 2019, 23:03.


EHUk azpikontratatutako garbitzaileak eta Unibertsitateko aurredoktoreak aliantzak sortu eta Leioako campusean mobilizatu dira | LAB SINDIKATUA\nZerbitzu Pribatuak Garbiketa EHUk azpikontratatutako garbitzaileak eta Unibertsitateko aurredoktoreak aliantzak sortu eta Leioako campusean mobilizatu...\nEHUk azpikontratatutako garbitzaileak eta Unibertsitateko aurredoktoreak aliantzak sortu eta Leioako campusean mobilizatu dira\n"Lan berdina, soldata berdina" lelopean, bi kolektiboek ikusezinak izatea salatu dute, baita EHUko komunitatearen barruan jokatzen duten papera aldarrikatu ere. EHUren inplikazioa exijitu dute euren gatazkak konpon daitezen.\nGarbiketako langileek bost urte daramatzate negoziatzen, baina urtarriletik hona enpresek mahaira joateari utzi diote, eta Euskal Administrazio Publikoak beste alde batera begiratzen du.\nMartxoaren 2tik aurrera 5 asteko grebari hasiera emango diote LAB, ELA, ESK eta CCOO sindikatuok deituta. Eusko Jaurlaritzako garbiketako langileen soldatakiko ekiparazioa eskatzen dute. Soldata bien arteko aldea, gaur egun, %13tik gorakoa da.\nGainera, sektorearen %40k lanaldi partzialak ditu – eta, beraz, soldata partzialak –, eta enpresak ez daude bakanteak kubritzeko sistema berri baten alde, etorkizunean bada ere lanaldiak luzatzea ahalbidetuko lukeena.\nSalatu dute, halaber, lan kargak, maiz, bikoiztu egiten dituztela Eusko Jaurlaritzako garbitzaileek ezarrita dituztenak.\nBestalde, doktoratu aurreko ikertzaileek, Euskal Herriko Aurre-Doktoreen asanbladak deituta, atzeratutako soldatak osorik ordaintzea eskatzen dute, 2019ko martxoan Doktoratu Aurreko Ikertzaileen Estatutu Berria (EPIPF) indarrean sartu zenetik, alegia. Joan den ikasturtetik salatzen dute Errektoretzak uko egiten ziola atzeratutako soldatak ordaintzeari eta Estatutu berria aplikatzeari.\nBi kolektiboek indarrak batzea erabaki dute eta EHUn mobilizazio bateratua aurrera eramatea. Arduradunen aurrean ikusezin sentitzen dira, eta arduragabekeriaz tratatu dituztela salatzen dute, nahiz eta haiek ere Unibertsitateko komunitatearen parte izan. Beste deialdi batzuetan bezala, ikasle eta irakasleen babesa izan dute.\nGarbitzaileek, Leioan ez ezik, Gasteizen eta Donostian ere egin dituzte gaur protestak.


Larretxeak oraindik sasoi bikainean jarraitzen du - GARA\nAizkora | Nafarroako finala\nLarretxeak oraindik sasoi bikainean jarraitzen du\nDonatok txapela berreskuratu zuen atzo, sekula izan den finalik estuenean, amaieran segundo bakar bateko tartea kendu baitzion Juanjo Lopezi. Podiuma Jon Rekondo leitzarrak osatu zuen.\nDonato Larretxeak irabazi zuen atzo Donezteben Nafarroako Lehen Mailako txapela. Finala azken urte hauetan izan den estuena izan da, inoizko estuena ez esateagatik, amaieran segundo bakar batek erabaki baitzuen auzia, eta hori finaletan oso gutxitan gertatzen da.\nBost aizkolari ziren lehian aritzekoak, lehen kanporaketan txartela lortu zuten guztiak, eta inork ez zuen hutsik egin. Bakoitzak lau kana-erdiko, lau 60 ontzako eta bi oinbiko moztu behar izan zituen.\nLopez eta Larretxea ziren txapela lortzeko faborito nagusiak, eta bietako inork ez zuen hutsik egin. Biak bizi-bizi hasi ziren lanean, eta gainerakoei tartea kentzen ere hasi ziren. Lan erdiak bitarte parez pare joan ziren, baina hortik aurrera Lopezek aurre hartu zuen. 15 segundo inguruko tartea ere izan zuen alde, eta azkeneko enborrean ere segundo batzuk aurretik sartu zen, eta bazirudien txapela beretzat izango zela, baina Larretxeak sekulako amaiera egin zuen. Indar handiarekin sartu zen amaierako kana-erdikoan, eta sekulako abiadan bota zuen, eta kolpe bateko aldea kendu zion Lopezi, txapela jantziz. Lezaungoak ere lan ona egin zuen, baina amaieran amore eman behar izan zuen, eta minik handiena ematen duen moduan, gainera; izan ere, azkeneko enborrean aurretik sartu, eta segundo bakar bategatik txapela galtzeak min handia egiten du.\nBigarren postutik atzera beste lehiaketa bat jokatu zen. Larretxea eta Lopez alde batetik aritu ziren, eta beste hirurek beste lehiaketa bat jokatu zuten. Hirugarren Jon Rekondo izan zen, eta Larretxearengandik hiru minutu eta erdira geratu zen.\nLeitzarra ez zen gaizki aritu, baina ezin izan zion aurreko biek jarritako erritmoari jarraitu, eta atzetik zituen biei ere tarte eder bat kendu zienez, berak lana nahiko lasai egin ahal izan zuen, ez baitzuen podiuma arriskuan ikusten, eta amaieran hortxe amaitu zuen. Antonio Senosiain izan zen laugarren. Olaguekoari aurrekoek ihes egin zioten, eta Erasun, berriz atzean utzi zuen, eta laugarren postu horri eusten saiatu zen, baita lortu ere. Bere helburua finalean izatea zen, eta hori lortuta nahiko eroso aritu zen. Azkena finaleko gazteena izan zen. 21 urterekin, Erasunek bere helburua bapo beteta zuen, eta eskarmentua hartzeko balioko zion, hemendik aurrera askotan izango baita finaletan.\n«Dudan guztia eman dut bukaeran»\nDonato Larretxea amaieran pozez gainezka agertu zen prentsaren aurrera. Nahiz eta azken enborrean atzetik sartu, ez omen zuen finala galduta inoiz ikusi: «Amaieran jo beharra zegoen, ez zegoen besterik. Dudan guztia eman dut, eta eskerrak horri. Saio guztian zehar pare-parean joan gara, kolpe bat edo bi bera aurretik ibili da, baina tarterik gabe, baina azken enborrean 20 segundo inguruko tartearekin sartu da, eta horri buelta emateko jo beharra zegoen, eta ongi atera zait», esan zuen.\n«Nahiz eta tarte dezentea kendu didan, inoiz ez dut finala galduta ikusi, bera gainditzeko adina indar banuela uste nuen, eta saiatu naiz, eta azkeneko enborrean pasa ahal izan dut, eta txapela irabazi dut. Segundo bakarra izan da, baina nahikoa txapela lortzeko», erantsi zuen.\nBera zen finaleko zaharrena, 50 urte pasarekin, eta hala ere, bera onena. Horri buruzko iritzia ere eman zuen: «Adin honekin finala irabaztea ez da seinale ona, zerbait esan nahi du, baina gauzak honela daude, eta gaur niri tokatu zait irabaztea, eta orain gozatu egin beharko dut», esan zuen txapeldun berriak, atzo Donezteben jokatu zen finalaren ostean. J.L.\nDoneztebeko pilotalekua erabat bete zen\nDonezteben atzo jai egun handia izan zen, eta urteroko moduan ez zen aizkora saiorik falta izan. Ostirala izan arren, harmailak leporaino bete ziren, eta finala ikustera joan zirenak gozatu ederra hartuta atera ziren. Aizkorak oraindik jarraitzaile asko dituela garbi ikusi zen.\nAioroak irabazi du ingude-altxatzeko Euskal Herrikoa\nEuskal Herriko Ingude-altxatze Txapelketa ere jokatu zen atzo Donezteben. Amaieran Aioroak jantzi zuen txapela, guztira 91 jasoaldi emanda. Bigarren Urrutia sailkatu zen 87 jasoaldirekin, hirugarren U. Ardeo 82 jasoaldirekin, laugarren I.Ardeo 80rekin, eta bosgarren Bujan 74rekin. Kirolari bakoitzak 18 kiloko ingudearekin jardun behar izan zuen, eta lanerako berriz, minutu eta erdi izan zuen.


... aldaketa» izan dela, eta merkatua eta enpresak suspertu egin direla.\n%2,3. Egilea(k) EZEZAGUNA. Berria, Euskal Editorea SM 2018 (1)\n...ari buruzko azken txostenak. Konfiantza hori suspertzen ari dela dio txostenak.\n%44. Egilea(k) EZEZAGUNA. Berria, Euskal Editorea SM 2014 (1)\nETXEBIZITZEN SALMENTA Suspertze zantzuak iristen ari dira etxebizitzen merkatura ere. INEk ...\n... galduta daude; batzuk gaixorik etorri dira, eta suspertu egin behar dute. Psikologikoki ere tratamendua beharko dute...\n...iozko istorio bat da. Illuminati deituriko kofradia suspertu egingo da eta Eliza Katolikoaren baitan infiltratuko da ber...\n...> eta kontsumitzaileen artean "giza mailako ekonomia" suspertzeko helburuarekin.\n... helarazten ari zitzaigun merkatuaren hazkuntza suspertu dute.\n'Egonkortasun instituzionala lortzeko akordio' bat eskaini dio EAJk PSEri. Egilea(k) ERREDAKZIOA. , Euskal Irrati Telebista 2009 (3)\nSuspertze ekonomikoa abian jartzeko "aurrekontu egoki eta erakunde in...\n'Ekonomia suspertu arren, langabeziak hor segiko du'\n... beharrezkoagoa da elkarte horren lana: "Ekonomia suspertzen ari dela diote, baina oraindik ez dugu antzematen", nabarme...\n'Espainiaren sentimendu nazionala' defendatzea promestu du Rajoyk. Egilea(k) ERREDAKZIOA. , Euskal Irrati Telebista 2010 (1)\n... Rajoy PPko buruak ziurtatu du "akordio konstituzionalak" suspertzen eta Espainia "nazio handia" den sentimendua errotzen saiatu...\n...detatik aurrera, Euskal Herrian «esnatu, altxatu, suspertu, antolatu eta eraiki» zen mugimendu «handia», euskalgintza ...\n'Imanol Lasa, foru bozeramailea: 'Gipuzkoarren %56,8k uste du lurraldea krisialdia gainditzen ari dela''. Egilea(k) LARRAÑAGA, Itziar. , Goiena Komunikazio Taldea 2017 (4)\n...otzeko proiektuek (7,81) eta ekonomia eta enplegua suspertzeko planak (7,77). Gipuzkoak gizon eta emakumeen berdintasunean...\n... berean, 2010ean ekonomia “etengabe eta azkarrago” suspertzen hasiko dela adierazi du, eta 2011n hazkundea positiboa izan...\n...> odol berriarekin lotzen nau, egunerokotasunean suspertzen nau.\nTira, ekonomia suspertzen hasi dela diote, pentsa dezagun zertan gastatu dirua.\n...skubritzeko grinarik, ikusminik ez zaio horrela suspertuko.\n'Lokatzetik suspertu zen hiria' emanaldiak, Bilbon. Egilea(k) ERREDAKZIOA. , Euskal Irrati Telebista 2009 (3)\n...>Udaleko Kultura eta Hezkuntza Sailak Lokatzetatik suspertu zen hiria dokumentalaren proiekzioak eskainiko ditu Bidebar...\n'Lokatzetatik suspertu zen hiria' DVDan, 1983ko uholdeen 25. urteurrena oroitzeko ...\n'Lokatzetik suspertu zen hiria' emanaldiak, Bilbon\n...imen eta berrikuntza kolektiboaren esku-hartzea suspertuko da, kritika edo gabezietan zentratu barik.\n...> handienetako bat; jendea hiesak jota egon eta suspertu daiteke, eta, erresistentzien eraginez, berriz, pneumonia b...\n...n ustez, alderdien arteko polarizazioaren ondorioz suspertu da arrazaren auzia: «Alderdi Demokrata 1960ko hamarkadan es...\n'Rajoy-k badaki Eusko Jaurlaritza ez dela euskal gizartearen isla'. Egilea(k) ERREDAKZIOA. , Euskal Irrati Telebista 2010 (1)\n...adituren ustez, 2017ra arte ez dela ekonomia suspertuko.\nAplikazioak suspertu eta erraztu egiten du erabiltzaileek euren esperientziak sa...\n'Susper' ETAko buruzagi ohiaren kontrako epaiketa hasi da Parisen. Egilea(k) ERREDAKZIOA. , Euskal Irrati Telebista 2009 (3)\n...en astera arte luzatuko den prozesu horren baitan, Susper-ekin batera atxilotu zituzten ETAko bi ustezko kide ere epa...\nJuan Ibon Fernandez Iradi Susper-en eta ETAko beste sei ustezko kideren (denak 2003ko abendu...\n' Susper' ETAko buruzagi ohiaren kontrako epaiketa hasi da Parisen\n...n eremuan asmatu du, gure auzoetako festa beroak suspertuz eta erromeriaren unibertsoaaelikatuz..AngellLarrañagaaetaaX...\n'Ustezko erasotzailea nire alabaren lagun taldean ibiltzen da'. Egilea(k) ERREDAKZIOA. , Euskal Irrati Telebista 2010 (1)\n...bizitokia. Biktimak berak identifikatu du, medikuek suspertu eta gero.\n'Zero Espazioa', bisitariak orientatzeko gela berria Guggenheimen. Egilea(k) ERREDAKZIOA. , Euskal Irrati Telebista 2010 (1)\n... topalekua izateko eta museoarekiko lehen harremana suspertzeko helburua du gelak. Horretarako, leihatilen ondoan kokatzeko...\n...maitzek Espainiako hiru milioi diabetikoren itxaropenak suspertu zituzten, transplantea egiteko aukera benetan urruna baitzu...\n...a orokorrak eta desabantailak ezabatzea sustatzen eta suspertzen duten enpresetan edo zentroetan barne-arauak onartzea, eta ...\nMARGA JOXEAN suspertzen saiatzen da, baina JOXEAN ek ez du erreakzionatzen. MILENA ...\n...oa eten egin dute osasun zerbitzuak zaurituak suspertzen ari ziren bitartean. Horietariko batzuk egoera kritikoan ze...\n...giten du. LEO ren hitzek adorea eman diote, suspertu.\n...>asko. Baina sentitzen diat Mendiarrainena. Ea suspertzen den merkatua. Krisia ez duk betiko izango.\n...ia ezarri zaio; eta garuneko egoera nahiko susperturik dagoen arren, atseden erabatekoa eta zaintza berezia izango...\nALIZIA .- ( suspertuz) Google-en saltseatzen. Benantziori buruzko informazioa aur...\n...rririk bai? / Berdin? Tira, ea ba zuzpertzen den. / Eta beste aukera bat bururatu zaidak. Bale, ondo iru...\nKANDIDO.- Bai, mesede gutxi...iPixkatu susperturartetitxaroteanonena...\n...entzia, Venezia... Bidaiatxo batek azkar asko suspertuko ninduke! Imajinatzen gu biok San Markos plazako Florian kaf...\n16 urteko mutiko bat hil da Villabonan bere motorra aparkatuta zegoen kamioi baten aurka talka eginda. Egilea(k) ERREDAKZIOA. , Euskal Irrati Telebista 2009 (1)\nOsasun-langileak gaztea suspertzen saiatu dira, baina ezin izan zuten ezer egin.\nABEL suspertuago ikusiko dugu. ERIZAINA k ura eman dio. Edaten ari da.\n18 urte eskatu dituzte ustez bere umetxoa hil zuen gizon batentzat. Egilea(k) ERREDAKZIOA. , Euskal Irrati Telebista 2010 (1)\n...aroko larrialdi zerbitzura eraman zuten, eta han suspertu egin zuten, baina hurrengo egunean hil egin zen Gurutzetako...\n1983ko uholdeak, 25 urte geroago. Egilea(k) ERREDAKZIOA. , Euskal Irrati Telebista 2009 (2)\n...daleko Kultura eta Hezkuntza Sailak "Lokatzetatik suspertu zen hiria" oroitzapenezko DVDa aurkeztuko du, 1983ko uholde...\nBilbok "Lokatzetatik suspertu zen hiria" aurkeztuko du astearte honetan, uholdeen 25. urt...\n...e, enpresan emakumeen eta gizonen artean berdintasuna suspertzeko hartu diren neurrien gainean, eta, berdintasun-plana ezarri...\n...Azken urteetan gainbehera den bertako nekazaritza suspertu eta sustatu nahi da 2030. urtera bitartean. Horretarako jen...\nKorrikak Euskararen aldeko kontzientzia suspertzea eta euskaltegien eguneroko lana indartzeko dirua biltzea di...\n2010, benetako krisiaren hasiera. Egilea(k) LETONA, Xabier. Argia, Komunikazio Biziagoa, S.A.L 2010 (3)\n...maieran ekonomia suspertzen hasiko da, geldo baina suspertzen”.AEBetako 2008ko finantza krisiaren ondoren zenbatetan entz...\n...a berriak zehaztu beharko dira. 2015etik aurrera suspertze geldoa, 2020ra arte. Gaurtik hasita hamar urte, Depresio Ha...\n...lera jaitsi egingo da eta urtearen amaieran ekonomia suspertzen hasiko da, geldo baina suspertzen”.AEBetako 2008ko finantza...\n2010a, murrizketen eta neurri polemikoen urtea. Egilea(k) ERREDAKZIOA. , Euskal Irrati Telebista 2011 (2)\n...uspenek diote urtearen azken hilabeteetan kontsumoa suspertzen hasiko dela eta ekonomia hazi egingo dela hiruhilekoei dago...\n...>, eta Espainiako kanpo sektoreak ekonomiaren beherakadak suspertu ahal izan zituen, hirugarren hiruhilekoan behintzat, izan e...


ALBOAN | Hiritarren Partehartzea\n3 noticias con la etiqueta Hiritarren Partehartzea.\n"Zailtasunak izan arren, Venezuelak jarraitzen du amets egiten eta itxaropenaren alde borrokatzen"\nEgun hauetan, Rafael Garrido SJ Venezuelako Jesusen Lagundiaren Probintziala izan dugu gure artean, eta berarekin hitz egiteko aukera izan dugu, Venezuelak duen egoerari buruzko berriak eguneratzeko, baita Jesusen Lagundia bertan garatzen ari den lana ezagutzeko ere. Nola deskribatuko zenuke...\nLuis Guillermo Guerrero, CINEPeko zuzendaria: “Ez dut itxaropena galtzen: Kolonbiak erresilientzia izateko gaitasun itzela du”.\nCINEP, Herri Ikerketa eta Hezkuntza Zentroa, Jesusen Lagundiaren erakundea da, eta 50 urteko historia du. 2016ko azaroaren 24an, Kolonbian sinatutako Bake Akordioan partaide ziren: alde batetik, FARC-EP Kolonbiako Indar Armatu Iraultzaileak – Herriaren Armada, eta, bestetik, Juan Manuel Santosen...\nEdizio berri batean, aztergai izan dira Loiolan fedea eta konpromiso soziopolitikoa\nGaur eguneko munduak erronka handiak luzatzen dizkigu, baita komunitate kristauan ere. Jesusen jarraitzaileak izateak berekin dakar eraldaketa sozialarekiko konpromisoa, eta, hori dela eta, abuztuaren azken astean Espainiako lurralde guztietako gazteak elkartu ziren Loiolan, mundu honetan daukagun...


Itzurun, Zumaiako paraje paregabeak - Nafarberri\nHome hondartzak Urola Kosta Itzurun, Zumaiako paraje paregabeak\nItzurun, Zumaiako paraje paregabeak\nUnknown ordua: 11:28 hondartzak, Urola Kosta,\nItzurungo hondartza, Zumaian kokatzen den gipuzkoako itsasertzeko tokirik ikusgarrienetako bat da. Kantauri itsasora irikita mendebalderantz begira dago, eta horri esker ilunabarrak gozatzeko leku ezinhobea da. Itsaslabar artean sartuta dagoen urre koloreko area fina duen hondartza hau, Zumaiako herritik oso gertu aurkitzen da, udaletxetik 800 metrora, hain zuzen ere.\nHondartzaren ezkerraldean, 150 metroko luzera duten Flisch izeneko kaliza harriko itsaslabarrak ikus daitezke. Santelmope izenez ezagutzen den alde honek, San Telmoren omenezko baseliza dauka bere gainean. Eskuinaldean, aldiz, Itzuruntxiki kala ere badago.\nHondartzaren xehetasunei dagokienez, 450 metrokoa litzateke. Ura, Europan iodo kantitate handien duenetako bat izanik, ezaguna da inguruan. Olatuak, aldiz, indartsuak dira, itsasoa bere indar guztiarekin iristen baita bertara. Honen ondorioz, surfa, piraguismoa… bezalako kirolak burutzeko aproposa da, baina batez ere, bodyboarda.\nGutxieneko zerbitzuak: Zakarrontziak, sorosleak, komun publikoak, dutxak, iturriak, txirrinduak gordetzekoak, megafonia, telefonoa, itzalkin eta hamaka alokairua (udan soilik), etab.\nGarraioa: Hondartzak ez du aparkaleku propiorik. Herriak autobus eta tren zerbitzua du.\nUdako kirol zerbitzuak: windsurf, surf, piraguismo, bodyboard, ur-motor, submarinismo…ikastaroak.\nBestelako zerbitzuak: Zelai talasoterapia hotela eta hondartzako txiringitoa (udako denboraldian soilik).\nAzken urteetan nazioartekoa oihartzuna izan du, "Game of Thrones" 7. denboraldian agertu baitzen Dragonstone moduan. "Ocho apellidos vascos" film espainolan ere azaldu zen lehen aipatutako San Telmoren omenezko baseliza.\nSorosleen ordutegia: 10:30-19:30.\nTurismo ofizina-en web orria.\nMomentuko situazio metereologikoa jakiteko: iPlaya (Android eta iOSen).\nJendearen iritziak jakiteko: Tripadvisor\nOdeunmediari esker zuenganatua\nUrko Dorronsorori esker zuenganatua\nItzurun hondartzaren beste ikuspuntu bat\nRoberto Latxagari esker zuenganatua\nItzurun hondartzaren kokalekua Zumaian\nZumaiaren kokalekua Nafarroan\nhondartzak, Urola Kosta\nhondartzak Urola Kosta


Uztarrozeko ttun-ttunaren testigantzak — Dantzan.com\nUztarrozeko ttun-ttunaren testigantzak\n1980ko hamarkadan, Galdakaoko Andra Mari dantzari taldeko kideak Erronkarira joaten hasi ziren bertako folklorea biltzera. Erronkariko ttun-ttunaren inguruko zenbait testigantza jaso zituzten eta horiek argitaratu berri dituzten beraien webgunean. Hona hemen 1986an egindako hiru elkarrizketa Uztarrozen, Eduarda Lorea, Dionisia Marco eta Fidela Bernat.\nBeste zenbaitetan bezala Juan Antonio Urbeltzen aholkuak jarraituz Erronkarira jo zuten Andra Mariko kideek bertako folklorea biltzera. 1986ko neguan Uztarrozeko ttun-ttuna aztertzen aritu ziren eta hainbat elkarrizketa etgin zituzten bertan. Besteak beste, Andra Mari taldeko Jabi Arrunbarrena, Jabi Bengoa, Aitor Zamalloa eta Josean Legarretak aritu ziren lan horretan. Bideoan grabatutako elkarrizketak digitalizatu eta sareratu ditu Andra Marik eta denon eskura jarri ditu.\nTestigantzak Andra Mari dantzari taldearen webguneanErronkariko ttun-ttunaren historia osatzen\nUztarroze: ttun-ttuna 1986 Dionisia Marco


Erdigunean izatearen abantaila | Politika | Berria\nPolitika orokorreko eztabaida Nafarroan\nMaria Txibite, atzo, parlamentuko ganberara sartu aurretik. IÑIGO URIZ/ FOKU Tamaina handiagoan ikusi\n2021eko azaroak 5 - Iruñea\nLegealdiko erdigunea iragan berri, Nafarroaren egoerari buruzko eztabaida berezia egin zen atzo parlamentuan. Orain arte gobernuak egindakoaren inbentario luzea egin zuen Txibitek, hasierako diskurtsoan. Horren aurrean, Navarra Sumako Javier Esparzak «Nafarroaren giltza EH Bilduri ematea» aurpegiratu zion. Bakartxo Ruiz EH Bilduko eledunak, berriz, «anbizio falta» egotzi zion. Gobernuko bazkideen artean, Geroa Baik ohartarazi zionez, kudeaketan «dena ez da argi», eta Ahal Dugu zein Ezkerra kritiko agertu ziren azpiegituren eta fiskalitatearen arloan. Lasai, erdigune politikoaren erosotasunetik erantzun zien guztiei Txibitek, hori baitu abantaila politikoa.\nIkusi gehiago: Analisia: Argazkitik kanpo ez gelditzeko lehia\nGoizeko eztabaidan, inor ez zen gidoitik atera, eta hasieratik idatzitako diskurtsoari heldu zion eledun bakoitzak. Hogei bat gonbidatuk entzun zuten eztabaida, horien artean Enrique Maia Iruñeko alkateak. Aurten ez da PSOEko Antolamendu idazkari Santos Cerdan joan, eta haren falta ere kritikatu zuen Esparzak. Argazki bat erakutsi eta haren esanetara egotea aurpegiratu zion Txibiteri: «Hark agintzen du egiazki Nafarroan». Aipu hori ez zuen gustuko izan Txibitek, arratsaldeko saioan, eta «kutsu matxista» zuela ihardetsi zion: «Ni ez naiz inoren laguntzaren beharra duen lehendakaria».\nGobernua babesten duten indarrek 23 parlamentari dituzte orotara, eta horregatik «beste indar batzuekin hitzartzeko beharra» izan dutela goraipatu zuen Txibitek: «Akordioak bilatzeko orduan, elkarrizketa da eta izango da gure erreminta». Parlamentuko esparrutik harago, gizarte zein ekonomia eragileen eta Madrilen aurrean jarrera bera dutela iritzi dio. «Konfrontazioaren aurka, kontsentsua». Borondate hori txalotu zuen Barkosek, eta gogorarazi zion bazkide «exijente baina leialak» direla. Haatik, Geroa Baiko eledunak ohartarazi zion kontsentsurako bokazioa ezin dela nahasi besteei exijitzearekin «amore emateko».\nHain zuzen ere, duela gutxi hitzartu du gobernuak EH Bildurekin udalen finantzaketa eredu berria edo 2022ko aurrekontuaren aurreproiektua, «inoizko handiena», Txibiteren hitzetan. Bakartxo Ruizek erantzun zion EH Bilduk «arduraz» jokatzen duela, eta «pertsonen bizimodua hobetzea» bilatzen duela, baina bide horretan «anbizio falta» izatea egotzi zion Txibiteri eta PSOEri, bai Madrilen lan erreforma indargabetzeko bai Nafarroan neurri berriak proposatzeko.\nErrealitatearen gaineko analisi kritikoa egin zuen Esparzak. Haren hitzetan, Nafarroa atzerriko inbertsioan, sortutako enpresa kopuruan eta langabezia datuetan «gain behera» doa, eta bi errudun nagusi ditu: EH Bildu eta Txibite. «Zoritxarrez, azken sei urteetan, Barkosen zein Txibiteren gobernuarekin, gobernabidearen kontrola EH Bilduri eman zaio, eta politika nagusiak hark zehazten ditu». Haren irudiko, Txibiteren «hanka sartzerik handiena» izan da EH Bildurekin aurrekontuak negoziatzea: «Txibite anderea ez da fidatzekoa, eta historiara pasatuko da EH Bilduri esker gobernatzeagatik».\nTxibiteren irudiko, diskurtso horrek «Esparzaren ezintasuna eta bakardadea» baino ez ditu islatzen. «Baztertua zaren antzerkitxoa egin behar duzu, baina ezin duzu esan baztertzen zaitugula. Negoziatzeko zure ezgaitasuna lidergo faltaren emaitza da».\nTxibiteren esanetan, Espainiako Gobernuarekiko harremanetan «gobernantza partekatua teoriatik praktikara» eraman dute, eta aurten bi eskumen eskualdatu dira: bata, Iruñeko espetxeko osasun zerbitzua abian da abuztuaren 1etik, eta bestea, akordioa egin berri da gutxieneko bizi sarrera kudeatzeko. Gainera, hiru urteko atzerapenarekin badator ere, abenduaren 1ean sinatuko da trafikoaren eskumena itzultzeko akordioa: «Gure autogobernua gaur sendoagoa da, eta erakusten dugu elkarrizketaren eta akordioaren bidez gehiago lor daitekeela konfrontazioaren bidez baino», goraipatu zuen.\nUxue Barkos pozik azaldu zen «hogei urteko lehortearen ostean», Nafarroak eskumen gehiago lortu dituelako, eta uste du aurreko legealdian egindako lanaren emaitza ere badela. Dena den, kritiko agertu zen 2020tik 2024ra arteko ekarpenaren kalkuluaren inguruan adostasun falta dagoelako. Ekarpenaren zenbateko desberdinak idatzi dituzte euren aurrekontu proposamenetan Madrilgo eta Iruñeko gobernuek. Horregatik, irmo jokatu eta nafarren interes orokorra defenditzera dei egin zion Barkosek: «Autogobernua egunero defenditzen da. Ez ahaztu ere autogobernurik gabe ez garela ibiliko gaurko munduan ez asko ezta gutxi ere».\nTxibitek erantzun zion gobernuak «hitz gutxirekin» lan egitea nahiago duela, eta berritasunak dituztenean haren berri emango dutela: «Negoziazioak aurrera doaz, baina ez nahi genukeen erritmo berean».\nTxibiteren esanetan, herritarren %90 inguruk hartu dute txertaketaren pauta osoa, eta, horri esker, «beste garai batean» daude: «Ezin dugu ahaztu bizi izandakoa eta ikasitakoa. Ikasitakoak balioko digu hobetzeko». Urte amaierarako espero dute lehen arretan pandemia aurreko presentzialtasun mailara itzultzea. Txibitek onartu zuen espezialitateetako itxarote zerrenden «datu txarrak» dituztela, eta lehen arreta pandemiari aurre egiteko «defentsaren lehen lerroa» izan dela. Premien artean jarri du osasun arreta hobetzea, eta, horretarako, zin egin du eutsiko dietela pandemiari aurre egiteko kontratatu behar izan diren profesionalen %70i —legealdian, 1.200 kontratazio egin dira—. Halaber, osasun etxeetan ehun erizain lanpostu sortzeko asmoa dute.\nEH Bilduko Bakartxo Ruizen arabera, pandemiak hiru ondorio utzi ditu: «Lehenik, agerian gelditu dira arlo publikoaren ahuldadeak eta gabeziak, urteetako pribatizazioen lorratzak; bigarrenik, osasun kudeaketan oker larriak egin dira, eta ez dugu autokritikarik sumatu; eta, azkenik, agerikoa da Madrilek esanen duenaren zain gaudela beti, eta ezinezkoa da kudeaketa arin eta eraginkor bat egitea burujabetzarik gabe». Ruizek ez du uste osasun sistema iaz bezain tenkatua denik, baina oraindik ere zauriak zabalik direlakoan dago: «Horri aurre egiteko errezeta bakarra da langileek aparteko orduak egitea eta pazienteak sare pribatura bidaltzea». Hala, kezka azaldu du sare pribatuekin hitzartutako laguntzak «nabarmen» handitu direlako 2022ko aurrekontu proposamenean.\n«COVID-19 osteko garai honi itxaropenez aurre egiten diogu», nabarmendu zuen, nahiz eta gaineratu «hodeitzar batzuk» ageri direla ekonomian, hala nola industriaren hornidura arazoak eta inflazioa. Egoera horren jakitun, Txibitek aurreratu zuen errenta apalenei egoera arintzeko zerga arloko neurriak proposatu dituztela. Aurrera begira ere iparrorratza argi dutela aipatu zuen: «Pandemiatik irteteko, baliabideak erabiltzen ari gara, eta ez murrizketak, beste garai batzuetan egin zen bezala. Eta ondo dakigu zein diren haren ondorioak».\nEuropako laguntzei dagokienez, Txibitek ez zuen datu berririk eman. Nabarmendu zuen elikagai industriari zuzendutako eraldaketa ekonomikora eta suspertzeko planetan laguntza jasoko duten 39 enpresetatik 19 nafarrak direla, eta auto elektrikoaren ekoizpenean eta erabileran «erreferente» izan nahi dutela.\nBarkosek ihardetsi zion laguntza horien diseinuan parte hartu beharko lukeela Nafarroak.«Lehentasunezkoa da ardura partekatuari buruzko formulak bilatzea». Barkosen ustez, eztabaidak «deserosotasuna sor dezake eskubide historikoak konstituzioarekin lotzen dituzten indar politiko batzuen artean. Deserosoa izan daiteke, baina batzuen beldurrak ez ditzala hipotekatu etorkizuneko belaunaldiak».\nAzpiegiturei dagokienez, hiru asmo azpimarratu zituen: batetik, Nafarroako Ubidearen bigarren fasean Erriberara bi hodi zabaltzeko lanak; bigarrenik, abiadura handiko trena; azkenik, errepideen mantentze lanetarako eta inbertsiorako aurrekontu igoera. Energia berriztagarriei dagokienez, 69 proiektu ditu mahai gainean: 34 parke eoliko eta 35 parke fotovoltaiko.\nAhal Dugu-ko Mikel Buil kritiko agertu zen klima aldaketaren inguruko jarrerarekin: «Produktibitatea, lehiakortasuna eta berrikuntza begian jarri zaizkigun hiru oihal izan dira, eta galarazi egin digute ikustea klima aldaketa kalearen bestaldean genuela». Builen arabera, kontraesana da esatea klima aldaketari aurre egin behar zaiola baina politiketan kontrakoa egitea. Horren adibide jarri ditu parke eolikoak, AHTa edo Mina Muga meatze proiektuari baimena ematea.


Behiala, Buenos Airesko etxekalteentzat ez zegoen Mar de Platako kasinora joatea bezalakorik. Hiriburuko Palermo edo Belgrano auzoko jatetxe dotoreetan bife hartu ondoren auto amerikarretan abiatzen ziren barnealderantz jotzen duen errepidea hartuta, eta gaueko ordu txikietan iristen ziren Miarritze argentinar honetara. Han sosak xahututa eta txanpaina ausarki edanda —bien frappé, jakina—, goizaldean hartzen zuten itzulerako bidea, hiribururako.\nGaur egungo errepideak zerikusi gutxi dauka ordukoarekin, Menem lehendakariak bideekiko duen setari esker 35 pesorengatik autobidez egin daitekeelako bidaia, bost bat ordutan. Tokia, ordea, ez da asko aldatu, oraindik porteñoen aisialdirako eginiko hiria baita Mar de Plata. Udatiarrak diren guztiak bezala, udan salbu triste, hotz eta desatsegina.\nItsasoa mehatxuka dabil itsasertzean, eta Parana ibaiaren bokalean nagusi den lohitasun bera ikus daiteke hemen ere. Orain badakit ez dela jotzen duen haizea, honaino iristen den kutsaduraren ondorioa baizik.\nEguraldia ez dago hondartzarako, baina harearen gainean dozena erdi gorputz tematzen dira orain bai orain ez berotzen duten eguzki-izpiak xurgatzen. Ondo-ondoan, agureek bazkalondokoa uxatzen dute kubo metaliko astunekin pilota txiki bat jo nahian. Kamingainean bi gaztek tomate eta gaztazko pizza jaten dute musuka aritzen ez diren tarte laburretan, eta hondartzaren erdian-edo dagoen hotel zahar batetik iristen dira hiriburuko jubilatu taldeen oihu urduriak. Aurrezki kutxaren batek antolatutako olinpiada jokatzen ari direnez, auzo bakoitzaren izena marraztuta dute kolore biziko petoetan.\nHiriak ez du alde handirik duela hogeita hamar urte Salvador Arestinek lehendabiziko aldiz ikusi zuen Mar de Plata harekin. Salvador eta Pilarren seme nagusiarentzat hirugarren bizitokia zen: Errenterian jaio eta koskortu zen, Patagoniako Rawsonen gizondu eta hezi, eta hemen, Mar de Platan, bukatu zituen ikasketak, ezkondu zen, eta egin zen abokatu. Hementxe bahitu eta torturatu zuten. Hemen desagertarazi.\n— Ni joango nintzateke Errenteriara —azaldu dit Salvador Arestin aitak—, baina andrearentzat bidaia luzeegia da.\n— Gainera, hemen ditugu bilobak, Salvadorren seme-alabak —dio Pilarrek—. Hori da gelditzen zaigun bakarra.\nHondartza parean dagoen logela bakarreko etxebizitza txiki eta tristean semearen argazkiak du toki aukeratua: dena betetzen du. Bi galiziar hauentzat bizitzak interes oro galdu zuen 1977ko uztailaren 6an, armaturik zeuden bi lagunek Salvadorren bulegoan sartu eta semea eraman zutenean.\n— Bi beso genituen, eta bakar batekin gelditu ginen.\nSalvador aita 17 urte zituela iritsi zen Euskal Herrira, Trintxerpera. Galiziar asko bezala, marinel, Pasaiako itsasontzietan lan egitera. Han aritu zen Prantxeskasekin eta Freirerekin, eta Lekeition gero, Mendietarekin. Lan nahiko finkoa zuelarik, bere zain zegoen Pilar ekarri zuen Rias Baixasetatik, eta hurrengo urtean, 1948an, jaio zen Salvador, Errenterian, han bizi baitziren orduan.\n— Nahiko ondo moldatu ginen. Lana bazegoen, senideak genituen inguruan... gustura geunden. Egun batez, ostera, Argentinako osaba batek hots egin zigun, joateko probatzera. Garai hartan Espainian eskas zen, eta animatu egin ginen.\nSalvador eta Pilar parez pare dauzkat egongelako mahaian eserita, kafesnea eta pastak nola jaten ditudan begira. Salvador azkar mintzatzen da, xehetasun asko sartzen ditu lehen garaiak kontatzen dituenean. Pilarrek begiratu egiten dit. Ez du ezer esaten baina behin ere kliskatu gabe nabari dezaket begirada lokian, finko. Bere lasaitasun etsi horrek aitaren azalpen guztiek baino gehiago esaten dit.\nHirurogeien bueltan daude biak, baina zaharragoak dira, baldin eta zahartzaroa ilusioa galtzen deneko garaia dela onartzen bada. Galiziarren hizkera triste, ia negarti horrek baino gehiago hunkitu nau Salvadorrek andrea babesteko duen joerak. Irudi luke bera gabe Pilar hortxe geldituko litzatekeela, itzaltzen den kandela bezala.\nHarrituta gelditu dira Euskal Herritik natorrela esan diedanean, eta emozionatu egin dira, urte hauetan guztietan inork ez dielako sekulan deus galdetu, deus esan. Pilarrek pasta gehiago eskaintzen didan bitartean —pasta mikatzak, gorrotatzen hasia naizen arto-irinarengatik, hain segur—, ezer ez dudala apuntatzen ohartarazi dit Salvadorrek.\n— Grabagailuak hartuko du dena —lasaitu behar izan dut.\nArgentinara iritsi eta berehala bakailaoaren arrantzan hasi zen Salvador, Rawsonen. Ez zebilen jende asko lanbide horretan, kostaldeak aproposak izan arren ez dagoelako han tradiziorik itsasorako. Rio Negro eta Santa Cruz probintzien artean dagoen Chubut eskualdea famatua izan da beti petrolioarengatik, Valdes penintsulan ikus daitezkeen baleengatik edo mundu osoko dinosaurioen aztarnategi garrantzitsuena izateagatik. Salvadorrek, bere esperientziarekin, aukera onak izan zituen, eta aprobetxatu zituen.\n— Hiru urte eman nituen lanean, harik eta han zebilen donostiar batek lantegia jartzea proposatu zidan arte: bakailaoa lehortzeko enpresa egin nahi zuen. Pilarri esan nion: «Arriskatzera etorri gara, ezta? Horretarako atera gara etxetik». Onartu nuen.\nBi bazkideek arrakasta izan zuten: haiek lortzen zituzten inguruko bakailao solomo txurienak, Patagoniako barrualde lehor eta hotzetik zetorren haize zorrotzak ontzen zituelako espezial. Fama berehala zabaldu zen, eta Argentinako hegoalde honetan dagoen presondegi handienaren buruarenganaino ere iritsi zen.\n— Egun batez lantegira azaldu zen. Galdetu zuen norena zen lehortegiaren ardura eta nirea zela esan nion. Gero galdetu zidan ea presoak onartuko genituen itsasontzian eta tegian langile, inolako kosturik gabe. «Nik ez dakit presoak tratatzen, ez dut egunero labana gerrian ibili nahi», erantzun nion. «Zenbat kobratzen duzu orain? Horren halako bi jasoko duzu aurrerantzean».\nZuzendariak lanbidea ikasteko aukera eman nahi zien presoei, handik ateratzean zer edo zer eduki zezaten kanpoan moldatzeko modukoa. Salvadorrek onartu zuen. Itsasontzi berria erosi zioten, eta presoz betetako talde harekin bakailaoa ez ezik langostinoak, txangurroak eta izokinak harrapatzen hasi ziren.\n— Presoak langileak ziren, gero! —harrotasun txinparta da Salvadorrena.\nHandik iritsi ziren Mar de Platara, beste lan hobe baten eskaintza poltsikoan. Salvador semeak bertan bukatu zituen Rawsonen hasitako bigarren mailako ikasketak, eta Zuzenbideari ekin zion Unibertsitate Katolikoan. Titulua atera eta epaitegietan lan egin zuen bederatzi urtez, eta bulegoa bere kabuz jartzea erabaki zuenean aitak utzi zion behar zuen dirua. Han, beste bi lagunekin, hasi zuen abokatu-ibilbidea. Gogor hasi ere.\n— Salvador abokatu laboralista zen, horrela esaten zioten —semeaz hitz egiteko mintzo da Pilar, hark betetzen ditu bere oroitzapenak—. Berak eramaten zituen Mar de Platako eta inguruko herrietako marinel eta nekazari askoren kontuak. Talde bat ziren, lan arloa bereziki zaintzen zuena.\nBulegoa artean jarri berria zuen Salvadorrek Mar de Plata osoa astinduko zuen gertakaria jazo zenean.\nArgentina, 1973an, egunero esnatzen zen bortizkeri giroak asaldatuta. Montoneroen edo ERPkoen ekintzei erantzuteko toki orotan ugaldu ziren talde eskuindarrak, boterearen babesa zutenak. Atentatuak, bahiketak, hilketak... ez zen giro. Mar de Platan Concentración Nacionalista Universitaria (CNU) taldea famatu egin zen berehala, erabiltzen zituen metodoengatik.\nPeronistak, unibertsitate irakasleak, abokatu laboralistak, denak egin ziren CNU faxistaren mehatxuak entzutera, ezkerreko jendea jipoitu eta markatzen zuelako maiz. Abokatu baten gidaritzapean, jarraitzaile zintzoenak fakultate askotako ikasleak zituen CNUk, baina txikia zen berez. Poliziaren informazio taldeek ematen zioten laguntza estimagarriari esker, ordea, arrakasta izaten zuten askotan bere ekintzek.\nUrte hartako apirilean tentsio politiko eta sozialak goia ukitu zuen. Ia hogei urteko erbestearen ondotik Peron itzultzekotan zen. Hainbeste urtetan amestutako unea zen peronistentzat, bukatu gabeko iraultzari berrekiteko garaiaren hasiera. Militarrak urduri zeuden, alderdi eskuindarrak ere bai...\nArgentina osoan bezala, Mar de Platako ikastetxeak borborka zeuden hainbat ideologiatako taldeen komunikatu, deialdi eta agiriekin. Zuzenbide Fakultatearen bilkura orokor batean gertatu zen ezbeharra.\nAreto nagusian hurrengo egunetarako mobilizazioak eztabaidatzen ari ziren ikasleak. Mahai gainera igota, ordezkariak proposamen berriak azaltzen ari ziren ikasleen aurrean CNUkoak gelara sartu zirenean. Tiro hotsek, zigor batek bezala, jarduna eten eta garrasiak piztu zituzten.\nHizketan ari zen hemeretzi urteko neska fardelaren gisara erori zen lurrera. Burua lehertuta zuen.\nKalapita handia izan zen. Hiltzaileak egun berean atxilotu zituzten, denak ere oso ezagunak zirelako fakultatean eta epaiketa urte hartan bertan hasi zen, akusazioaren aulkian abokatu laboralisten taldea eseri zela. Frogak eskandaluzkoak zirenez, hilketan parte hartu zutenak kartzelara joan ziren.\nZigorra ezerezean gelditu zen, ordea, hilabeteetara, Peronek, boterea hartu bezain pronto, amnistia orokorra sinatu zuen-eta. Kalean berriro, CNUkoei biztu zitzaien mendeku gosea. Gau batez kartzelara sartu zituzten abokatuon etxeetara joan ziren. Ez zuten inor topatu, baina lehen abisua emanda zegoen.\nEtxean ez dira oroitzen Salvadorrek parte hartu ote zuen CNUkoen kontrako epaiketa hartan, baina ondo gogoan dute inoiz ez zutela ezer susmatu semearen jardueran arriskutsua izan zitekeena.\n— Nik etxean ez nuen sekula armarik ikusi —aipatu du aitak—, Salvador oso gizalegekoa zelako, eta apolitikoa. Behin baino gehiagotan galdetu nion nori eman behar nion botoa, nik ez bainuen ulertzen, eta berak esaten zidan ez emateko inori, denak berdinak zirela.\n— Ez zuen inoiz galdu Espainiako pasaportea, eta beti esaten zuen hangoa zela, Errenteriakoa —amaren ahots lasai eta barea berriro.\n— Semea eraman zutenetik irrigazioa falta du —argitu dit Salvadorrek—. Egunero pastillak hartu behar ditu memoria ez galtzeko.\nBahitu baino hiru hilabete lehenago eraman zuten lehen aldiz. Pilarrek etxeko atea zabaldu zuen gau batez eta Salvador bi poliziaren artean ikusi zuen. Larritu egin zen. Semea saiatu zen lasaitzen, ez zela ezer gertatzen, baina agindu zehatza eman zion:\n— Ama, deitu lagunei.\nGau hartan bertan atera zen libre, berekin maiz lan egiten zuen epaileak hala aginduta. Hurrengoan ez zen izan bera libratu zuen epailerik.\nGaueko zortziak ziren. Salvador Buenos Airestik etorri berria zen. Bere bulegoan lankide batekin hizketan ari zela oihuak entzun zituen harrera-gelan, eta atera zenean bi lagun armaturik ikusi zituen, eztabaidan bere idazkariarekin. Salvador hartu eta bulego barrura bultzatu zuten.\nHarrera-gelan zeudenek eta lankideek entzun zituzten Salvadorren itaunak:\n— Identifikatu gabe ez dizuet...\n— Isil hadi, edo hementxe garbituko haugu!!\nGero kolpe hotsa. Salvador kaskezurra irekita atera zuten gelatik. Bertan zeuden guztiak gela batean gilzaperatu ondoren, telefonoak deskonektatu zituzten eta ospa egin zuten. Bulegoaren zoruan odol arrastoa gelditu zen.\nGau hartan bertan Mar de Platako beste hiru abokaturen etxeetara azaldu ziren militarrak. Denak eraman zituzten hiri ondoko radar-estazio zahar batera, La Cueva izena zuena. Han zegoen Marta Candeloro ere, Jorge Candeloro abokatu laboralistaren emaztea.\n— Arestin eta besteak iritsi zirenerako nire senarra eta beste abokatu bat torturak hilda zeuden jada.\nTalde osoa barruan zegoen, beraz. Gorbaten Gaua deitu zitzaion gau hari.\nMarta Candeloro Mar de Platako kanpoaldeko basoan bizi da egun, zentrotik ordu erdira autoz. Taxistak bidai-agentziek eurena nahiko luketen moduko aldarrikapen turistikoa egin du bidaian. Kasinoa erakutsi dit —«Argentinako garrantzitsuena»—, argitu du eguraldia ez dela beti horrelakoa —«aldakor samarra bai, baina oraindik udaberrian gaude»—, eta argudiatu autoak ematen dituen jauziak inguru horretan egiten ari diren lanengatik direla, berehala oso txukun geldituko dela dena.\nEz diot jaramonik egin, ezin dudalako burutik kendu hau dela Alfredo Astizen jaioterria, Arestin bezalako jendea hil zutenak oraindik kalean dabiltzala, eta jendea eguzkipean dagoela kolorea hartu nahian. Ez da gertatzen zaidan lehen aldia baina ondoeza, orain, sakona da. Ez zait erraz pasatuko.\nKaleak asfaltatu gabe ez baleude barruti garesti eta elitista dela esango nuke, baina kaleak asfaltatu gabe daude, putzuz beteta: gehiago ematen du txabolentzako ingurua txaletentzakoa baino. Candelororen etxea, hala ere, polita da barrutik, dotorea ez nuke esango baina bai kattutteroa, beroa.\nZigarroa piztuta aurkitu dut torturaren ondorioz eztul kronikoa duen emakumea. Señoritaren keak dekorazioaren detailea dirudi. Argi motelak, kolore gorrixkako besaulkiak, alfonbra eta apalategi marroiak... dena dago egina giro erlaxatua lortzeko. Ematen du urteek horixkatutako beira batetik ikusten dudala etxea.\nAulki kulunkari handi batean eserita, Candeloro hauskortasunaren giza-irudia da. Beltzarana, iharra, luzea eta eroria, keinu edo esaldi bakoitzarekin hezurren bat kraskatuko zaiola dirudi, oso ahul baitago barruan jasan zuenarengatik.\n— Salvador Arestinek oso zauri sakona zuen buruan iritsi zenean. Ziegatik entzun nizkion oihuak, bertan odolustuko zela esaten zien zaindariei, baina ez zioten jaramonik egiten.\nJorge Candeloro, bere senarra, alderdi komunistatik zatitutako talde bateko kidea zen, ideologia maoistakoa. Berak parte hartu zuen faxisten kontra Mar de Platan egin zen 1973ko epaiketan. Kolpe militarra gertatu zenean senar-emazteek pentsatu zuten Argentinatik alde egitea, giroa oso bortitza zelako, baina «ebaluazio txar baten ondorioz», emakumeak dioen bezala, barrualdeko Neuquen herrira —Patagonia eta Pampa artean— joan ziren, pentsaturik han bakean utziko zituztela. Errepresoreek, ordea, ez zituzten mugak ezagutzen. Han atxilotu zituzten biak 1977ko ekainaren 13an, eta La Cuevara ekarri. Senarra handik bi astera hil zuten tortura mahaian.\nArestinengandik gogoratzen duena kontatzeko eskatu diot.\n— Salvador ez zen isildu gau hartan, min izugarria zuen buruan. Gauerdia-edo izango zen zaintzaile bati entzun genionean: «Hator, sendatu egingo haugu!». Torturatzera eraman zuten. Gero esan zioten mediku bat bazegoela han, sendatuko ziotela zauria: josi egin zioten, anestesiarik gabe. Basakeria izan zen.\nLehen egun haietan inork ez zekien benetan zer gertatzen ari zen. Presoek etengabe entzuten zuten «traslado» hitza, eta poztu egiten ziren apur bat, presondegi zibilen batera joatea —hots, legeztatzea— zelakoan.\n— Gogoan dut —jarraitu du Candelorok—, egun batez gurekin zegoen neskatxak esan zigula trasladatu behar zutela, baina sekula abioiz bidaiatu gabea zenez, zerbait eman behar ziotela ez zorabiatzeko. Pozez zoratzen zegoen gaixoa. Itsasora botako zuten hegaldi haietakoren batean, erdi drogatuta gainera...\nZaintzaileak mozkortzen zirelarik atxilotuek baliatzen zuten laxatze uneetako batean Candelorok Arestinekin jardun zuen luze. Hitz egin baino, bero pixka bat eman zioten elkarri.\n— Oso zaila da azaltzea zer bizi genuen han edo zertaz hitz egiten genuen. Senarra hil berria nuen, denok geunden torturak jota... Egoera horretan hizketaldiak beste maila batekoak dira, eta primitiboena, oinarrizkoena da ia gai bakarra: ukitu, galdetu zer moduz zauden, minik duzun... Hitz egitea zen kontua, infernu hartatik une batez sikiera ateratzea.\nCandelorok bi hilabete eman zituen La Cuevan. Beste lau komisaldegitan egon zen kalera irten baino lehen. Tortura zentrotik atera bezperan eskatu zien zaintzaileei lagunak agurtzen uzteko. Utzi zioten. Denei agindu zien jarriko zela harremanetan familiarrekin. Arestin artean bizirik zen, eta Candelorok Salvador eta Pilarrekin hitz egin zuen.\nHori izan zen gurasoek izan zuten —duten— berri bakarra, bilaketa lehenagotik hasia bazuten ere. Aitak, Rawsongo presondegiko aspaldiko harremanaz baliatuta, espetxe guztietan galdetu zuen, baina ez zuen ezer lortu. Candelorok esan zienean Salvador La Cuevan zegoela hara joan ziren, galdetzera, baina semea atxilotuta zeukan koronelak berak dena ukatu zien.\n— Izen hori duen inor ez daukagu hemen.\nEgun batez parrokiako apaizaren deia jaso zuten etxean.\n— Esan zigun barrualdeko herrixka batean ikusi zutela Salvador, Armadarentzat lanean.\nJarraitu zuten galdezka. Urte batzuk beranduago apaiz berak onartu behar izan zien gezurra izan zela dena, ez zuela inoiz berri txikiena ere izan Salvadorri buruz, baina laguntza eman nahi izan ziela fedea gal ez zezaten.\nPilar, bitartean, hilabetero joaten zen Buenos Airesera, Barne Ministeriora, semearen berririk ote zegoen galdetzera. Zerrenda begiratu ere egiten ez zuten bi funtzionariok, leihatilaz bestaldetik, ezetz esaten zioten buruarekin, itzultzeko hurrengo hilabetean.\n— Bi urte eman genituen horrela, engainatuta. Geroztik gaizki gabiltza. Haiek hiltzaileak dira, ez besterik —lehor mintzatu da Pilar.\nHitz hori —hiltzaileak—, emakume honen ahotik, bereziki gogorra egin zait. Zartako bat.\n— Zein esker txarrekoa izan zaigun herri hau! —erantsi Salvadorrek.\nGelako leiho zabal batetik sartzen den argia gero eta leunagoa da. Zeruak adreilu baten gorria du. Bihar euria botako du.\nGelditzeko egin dizkidaten gonbidapenei ez entzunarena egin behar izan diet. Lehen autobusa hartu nahi dut. Lehenbailehen alde egin hemendik, eta ahaztu, gehiago ez entzun. Aski dut.\nBuenos Airesko bidean berriro, maldizioka ari naiz deus gertatu ez balitz bezala aurrera jarraitu nahi duen herri honen kontra. Oka eginda nago hainbeste tragediaz.


Jaia, burua uretatik atera gabe - Diario de Noticias de Navarra\nJaia, burua uretatik atera gabe\nUrpolozaleak klubak waterpoloa sustatzeko asmoz Nautiko ingurua hartu du aste nagusian beste behin ere\na. zabaletaren erreportajea. argazkiak esti veintemillas 10.02.2020 | 00:28\nAtzoko txapelketako lehen finalaurrekoaren une bat, Nautiko ondoan muntatutako zelaian.\nEz da kirolik ezagunena, baina interesgarria, azkarra, dibertigarria eta emozionantea badela erakutsi nahi dute. Asmo horrekin atera dira kalera (uretara, hobeto esanda), beste behin ere, Urpolozaleak klubekoak, Nautiko inguruan waterpoloan aritzera.\nBadira jada sei bat urte Aste Nagusian parte hartzen hasi zirenetik eta, azken urteotan egin duten moduan, aurten ere alde batetik aisialdiko ekitaldiak antolatu dituzte eta txapelketak bestetik. Guztira, bost egunetan zehar egon dira Nautiko inguruan (gaur izango dute azkena) eta giroa berotzeko DJ SkyMan musikariaren laguntza ere izan dute.\nAsteartean muntatu zuten zelaia lehenengoz eta publikoari gonbita egin zioten, uretan sartu eta klubeko kideekin waterpoloan aritzen saia-tzeko. "Jendea animatu zen, bai", kontatu du Luis Mari Sánchez klubeko idazkariak. Izan ere, helburu nagusia haien kirola ezagutzera ematea da: "Normalean piszinatik ez gara atera-tzen eta jendea waterpoloarekin olinpiadetan bakarrik gogoratzen da, lau urtean behin". Gainera, normalean "sofatik" gozatzeko gogoratzen direla uste du Sánchezek eta horregatik uste du interesgarria dela uretara jauzi egiteko aukera ematea eta jai giroan kirolera gerturatzea.\nAsteazkenean apur bat serioago jarri ziren (ez gehiegi) eta kuadrillen arteko bigarren txapelketa antolatu zuten. Guztira 16 lagun taldek hartu zuten parte, asko klubeko kideak haien lagun eta senideekin. Dinamo Trick taldea nagusitu zen azkenean eta egun polita izan zela aitortu du Sánchezek.\nAzken urteotan nabaritu dute Aste Nagusiko egunen ondoren lagun berriak joaten direla izena ematera eta horregatik aukera ona dela uste dute. Egun 100 bat familiak osatzen dute Urpolozaleak kluba eta hainbat kategoriatan jokatzen dute bertako kideek. Azken urteotan, ordea, nesken taldea osatu nahian ari dira eta ez dute lortzen. Neskak badituztela dio Sánchezek, baina jarraitu nahi badute Eibar edo Irunera jo behar dutela Donostian talderik ez delako sortzen.\nHala, ostegunean jokatu zuten emakumezkoen Donostia Hiria txapelketaren bigarren edizioa gogoratu du: alde batetik donostiarrek osatutako talde bat aritu zen eta, bestetik, Euskal Herriko selekzio ez ofiziala. Estatuko edo euskal ligan aritzen diren jokalariak ziren eta haien artean Miren Urizar eibartarra ere izan zen, Europa mailako 15 urtez azpiko txapelduna. Donostiarrek irabazi zuten eta jokalari onenen sariak Patricia Hoyosek (donostiarra) eta Sara Leturiagak (euskal selekziokoa) jaso zituzten. "Ikusgarria izan zen, jende asko gerturatu zen", aitortu du Sánchezek. Sari banaketan eta partidan Nekane Arzallus eta Duñike Agirrezabalaga zinegotzien presentzia eskertu zuen waterpolo taldeak eta, zen- tzu horretan, Aste Nagusiko ekitaldi hauek erakundeengana gerturatzeko aukera ere badirela uste du idazkariak.\nAtzo, berriz, gizonezkoen txanda izan zen. Donostia Hiria txapelketaren hirugarren edizioa abiatu zuten lau taldek: CW Navarra, CW Claret Askartza, CW Minorisa eta CW Donostia Urpolozaleak. Nafarrek eta donostiarrek lortu zuten gaur jokatuko duten finalerako txartela.\nDena den, partiduak baino lehenago eta beranduago zelaiak muntatuta jarraituko du Nautikoaren ondoan eta donostiar eta bisitariak gonbidatuta daude, aste osoan zehar bezala, uretara sartu eta waterpoloa deskubritzeko.


Globernancek jardueren Memoria aurkeztu du - Globernance\nEgindako jardueren alderdi garrantzitsuenak jasotzen dira Institutuaren Memorian.\n2013. urteko jardueren baitan azpimarratu daiteke Bilbon, irailaren hasieran, egindako Nazioarteko Kongresua. “Euroaren krisi osteko Europa: Zilegitasuna, demokrazia eta justizia” izeneko kongresuan, dozena bat ikertzaile entzutetsuk hartu zuten parte, besteak beste, Christian Joergesek, Phillippe Schmitterrek, Josep Borrellek, eta Kalypso Nicolaidisek.\nOrobat, aurreko urtean jarraian aipatutakoak egin ziren: aurkeztu zen “Demokrazia Global baten aldeko Manifestua” ekimena; Artemy Magunek “Revolution and Melancholia” izeneko hitzaldia eman zuen eta “Politikaren berritze etikoa. Kode berriak, praktikak eta esperientziak.” jardunaldi akademikoa egin zen. Honetaz gain, urte bete gehiagoz, EHU/UPVren Udako Ikastaroa antolatu zen, eta baita web orrian kontsulta daitezkeen beste hainbat jarduera zein argitalpen babestu ziren ere.\nParaleloki, hainbat proiektu aurrera eraman dira eta horietako bi nabarmendu ditzakegu. Lehena, etika publikoa ebaluatzeko Basque Score Card sistema pilotua martxan jarri da, EUDEL (Euskadiko Udalen Elkartea)-ekin elkarlanean. Bigarrena, euskal kirol federatuak nazioarte mailan duen ordezkaritza aztertu eta horren bideragarritasuna ikertu da. Azken hori Eusko Jaurlaritzaren Gazteria eta Kirol Zuzendaritzarentzat egindako ikerlan juridikoa izan da.\nProiektu eta jarduera horiek guztiak hausnarketa, elkarrizketa eta ezagutzaren trukea bultzatu gura dute, eta aldi berean, kokatzen dute gure gizartea Europar erreferente kultural bezala.\nAzkenik, 2013. urtea Globernancentzat atsegingarria izan da Daniel Innerarity zuzendariak, Nafarroako Gobernuak ematen duen Vianako Printzea Kultura Saria jaso zuelako. Sariak pozez bete gaitu, eta Institutuak bere bidea egiten jarraitzera bultzatu du.


85 milioi euroko kostua izango dute metroko lanek: gehiago : Irutxuloko Hitza\n85 milioi euroko kostua izango dute metroko lanek: %62 gehiago\nMetroko lanen geldialdia eta lizitazio berria Zubieta kaleko zuloa eta Morlanseko harri iragazkorraren ondorioa dela azaldu du ETSak. (Argazkia: Maite Reizabal)\nEuskal Trenbide Sareak jakinarazi duenez, Donostiako metroaren Mirakontxa-Easo tarteko eraikuntza proiektuaren bigarren faseko lizitazioa onartu dute. Proiektuak 50,9 milioi euroko oinarrizko prezioa eta 40 hilabeteko epea ditu. Orain arte egindako lanek 35,3 milioi euroko kostua izan dute, eta ondorioz, metroaren lanen kostu osoa 85 milioi eurokoa izango da, aurreikusitako kostua baino %62 gehiago.\nMetroko lanen geldialdia eta lizitazio berria Zubieta kaleko zuloa eta Morlanseko harri iragazkorraren ondorioa dela azaldu du ETSak.\nProiektu berriak Kontxako hondartzaren eta Easo plazaren ingurua lotzen dituen tunelaren 400 metro inguruko hondeaketa hartzen du barne, baita Erdialdea-Kontxan eraikiko den geltokiko haitzuloa eta haren sarbideak eta aireztapenak ere.


Mesomeria - Wikipedia, entziklopedia askea.\nMesomeria molekula edo ioi baten egitura bi formula edo gehiagoren bidez adierazten duen formula edo adierazpen mota da. Erresonantzia kimiko izenez ere ezagutzen da. Molekula jakin baten benetako izaera eta tasunak formula bakar batek ezin adierazi ditzakenean erabiltzen da. Mesomeria adierazpena duen molekula edo ioiak ez ditu osagaien formulen egiturak, tarteko hibrido bat denez. Bentzenoaren molekulak duen mesomeria da kimikan ezagunenetako bat.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017-05-02 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.


Ez dira gure heroiak | Klitto!\nEz dira gure heroiak\nUdane Barinagarrementeria Laka 2019/05/07 Iruzkinik ez\nUdane Barinagarrementeria Laka 2019-05-07\nOihartzun gutxi izan duen arren, apirilean New Yorketik heldu zaigun albiste bat ekarri nahi nizueke gaurkoan.\nginekologoaren estatua bat kendu dute Central Park-etik, aktibisten aldarrikapenari kasu eginez. Sims ginekologia modernoaren sortzaile eta aita gisa ezagutzen da, besteak beste, 1855ean emakumeentzako lehenengo ospitalea sortu zuelako New Yorken, eta egun ginekologoek erabiltzen dituzten hainbat tresna eta metodoren sortzailea izan zelako.\nGinekologiaren aita honen lorpenak, ordea, emakume beltz esklabuekin egin zituen esperimentu kirurgikoen emaitza dira. Emakume hauen baimenik eta onespenik gabe, anestesiarik gabe. Eta ez da kasu bakarra.\nGinekologiaren historia, esklabu anonimo eta emakume pobreen gorputzen gainean idatzia izan da. Eta gainera, bibisekzioak egin dituzten sadiko bezala deitzera ausartzen ez garen, eta ginekologiaren heroiak diren gizon horien izenen aitortza daramagu gure gorputzetan, gure aluetan. Skenne, Fallopio, Bartolino.\n“Ez da gure heroia” (#NotOurHero) diote New Yorketik, eta emakume aktibista hauen aldarrikapenak neure eginez, horrelako pertsonaiek espazio publikoan dituzten aitortza espazio guztiak kentzeko aldarrikapen feminista dakart gaurkoan. Ez dira gure heroiak. Ez dugu emakume pobreen gorputzen gainean biolentziaz idatzitako historiarik nahi. Gure gorputz eta aluetatik kanpo behar ditugu gizon horiek guztiak.\nBaina are gehiago, geure hitzez eta esanahiz bete behar ditugu gorputzak. Uterodun gorputzen erreprodukzio organoari (eta bakarrik horri) “umetoki” deitzea ere bada biolentzia. Gorputz-esperientzia eta prozesuen autogestioa eta autonomia, hauek geure hitzetan izendatzea ere badelako. Geuretik gorpuztea, sentitzea eta esatea. Gizonik eta legerik gabe, zilegin diren izen propio horietatik, horientzat eta horietara izendatzea. Has gaitezen!\nAurrekoa Lehen lerroan gaude\nHurrengoa Etxeko eta zainketetako emakume langileen bizitzak ere, erdigunera!


REHUB tailerra – Gasteizko esparru degradatuak berreskuratzeko ideien tailerra « VGaztea bloga\nREHUB tailerra – Gasteizko esparru degradatuak berreskuratzeko ideien tailerra\nKategoriak: Gazte Plana — 30 urria 2013 13:49\nZaramaga auzoan Gasteizko esparru degradatuak berreskuratzeko ideien tailerra egingo da, 18 eta 35 urte bitarteko gazteei zuzenduta. Bertan degradatuak edo gutxi erabiliak dauden esparruak hobetzeko ideiak garatuko dira. Tailerra Kalekolan lantaldeak zuzenduko du eta Gasteizko Udalaren Gazteria Atalak martxan jartzen dituen ekintzen artean kokatzen da.\nTailerrak hiru saio izango ditu, azaroaren hiru larunbatetan (9, 16 eta 23) goizeko ordutegian. Han partehartzaile gazteek auzoan esparruak bilatuko dituzte eta konponbideak proposatuko dituzte elkar lanaren bidez sortutako ideien bidez. Tailerrak ematen dituen fruituak erakusketa batetan sartuko dira eta erakusketa hori auzoan ikusi ahal izango da.\nEkintza honetan Udalaren Gazte Planak laguntzen du. Gazte Plana momentu hauetan prestatze lanetan dago, Gazteria Atalak zuzenduta.\nInteresatuta dauden gazteek bere datuak, izena eta harremanetarako datuak gazteria@vitoria-gasteiz.org posta elektronikora bidali behar dituzte, azaroaren 6 baino lehen.\nParte hartu ezazu Rehub tailerrean!\n¿Ezagutzen duzu ahaztuta, kaltetuta edo eta erabili gabe dagoen lekuren bat Zaramaga-ko auzoan?\nAukeraz beteriko leku hauek bila ditzazun proposatzen dizugu, tailerrean parte hartuko duten jendearen laguntzarekin batera, eraldaketa bultzatzeko eta auzoa hobetuko duten leku aproposetan bihurtzeko.\nTailerra bukatzerakoan proposamen hauen erakusketa egingo dugu eta ideiak kontuan izango ditugu etorkizunean egingo diren proiektuetan.\nTailerra hiru saiotan banatzen da:\nLehenengo saioa, 2013ko Azaroaren 9.an (9:00-13:30)\nTOKIEN TOPAKETA + ARGAZKI RALLY-A\nAurkezpena eta taldeen sorrera\nErabili gabeko tokiak eta sormenen aukeraketa\nHasierako diagnostikoa: Zaramaga\nBigarren saioa, 2013ko Azaroaren 16.ean (9:00-13:30)\nAukeratutako tokien aurkezpena\nAtariko ideien sorpena\nHirugarren saioa, 2013ko Azaroaren 23.an (9:00-13:30)\nLantze produktiboa tailerrean*\nAmaierako erakusketa *\nLanak erakutsiko dira erabaki gabe dagoen leku batean*\nIZEN EMATEA: *\nAzkeneko eguna: 2013-ko Azaroaren 6.a*\nColectivo KalekoLan kolektiboa*


UDABERRIRAKO PLANAK | Gaztetxokoak\n← Egun eguzkitxuak aprobetxatzen!!\nMihibero martxan erdigunian!!! →\nErguineko gazte txokoan ekintzak ez dira gelditzen, nahiz ta eguraldi kaxkarra egin. Baina eguraldi eguzkitsuarekin kanpo espazioa erabiltzea gustatzen zaigu. Iturripera dexentetan joaten gara kirol desberdinetan jolastera (saski, futbola, frontenisa…)!!\nGainera Musakolako Gazte Txokoarekin bat Usakora irteera egin genuen eta izoztutako uretan bainua hartzeko aukera izan genuen.\nAipatutako ekintzak errepikatzeko gogotsu gaude, baina horretarako eguzki izpiak beharrezkoak ditugu. Hala ere, euria egiten badu ere, ez dugu aspertzeko tarterik izaten, sukaldaritzak oso gogoko baititugu.\nAste gutxi falta dira Gazte Txokoak isteko, baina oraindik aukera duzue gugana hurbildu eta gurekin batera ondo pasatzeko. Beraz, ez lotsatu eta animatu Erguinkeo Gazte Txokora etortzera!!!! Zuen zain gaude!!!!!


(Elefantea. Bihurkina. Lau haur. Amatxoen garunen isuriak espazioan sakabanatuak. Mendeku inuzentea gauzatu da)\n1. HAURRA: (Ahopeka) Apatxitok gehiegi jan dik.\n4. HAURRA: - Adiskideok, tindatutako ilea pakidermoen osasunerako kaltegarria dela jakina da. National Geographic- en...\n3. HAURRA: - (4. haurrari bere diskurtsoetan sekula kasurik egin gabe, 2. haurraren aurpegi zurbila ikusita) Ez hadi damutu orain. Zuen ama ile tindategi gehiegitan egon zuan bere ideia falta disimulatzeko asmoz.\n1. HAURRA: - Apatxitok gehiegi jan dik.\n2. HAURRA: - Gure ama...\n3. HAURRA: - (2. haurrari) Zuen ama mozkor hutsa izan zuan, ginebrari adarrak jartzen zizkioan mozkorra. Eta hire etengabeko harridura aurpegia, mukiak beti espartzuarekin garbitzearen eragina duk.\n1. HAURRA: - Apatxitok gehiegi jan dik. Arduratuta nagok. Garuntxo gordinak jateak bihotzerrea ematen dik.\n2. HAURRA:- Gure ama... ama ona zuan.\n4. HAURRA: -Adiskideok, inor ez da ona edo gaiztoa jaiotzez. Hainbat psikiatra adituren eta filosoforen arabera...\n3. HAURRA: -(4. haurrari erdeinu aurpegia jarriz, 2. haurrari hitz egiten dio) Zuen ama urdanga hutsa zuan, hik heuk esan huen, edozein txikitero koadrilaren aurrean kuleroak jaisten zituen horietakoa.\n2. HAURRA: -(Ia negarrez 3. haurrari) Gure ama ez... zuena bai, urdangetan maripurtzil emagaldu prostitutena zuan.\n4. HAURRA: -(Giroa lasaitu nahian) Adiskideok, adiskideok, adiskideok. Lasai, lasai. Ene aburuz ez zarete geure hizkuntza maite eta aberatsa zuzentasunez erabiltzen ari. Hainbat ereduen artean, “Zure ama urdangena zen”, da hobestekoa, beste erabilera hau gaitzetsi gabe ordea, “ama urdangen artean zure ama urdangena zen”.\n2. eta 3. HAURRAK: -(oihuka) Aski duk!\n1. HAURRA: -Errespetu apur bat, mesedez. Ez duzue ikusten? Ez zarete lotsatzen egin dugunaz? (Denek elefantea begiratzen dute) Apatxito gizajoa. Oso digestio astunak ditik, ez genioan sekula poltsak jaten utzi behar.\n4. HAURRA: -Beharrezkoa zuan aztarnak ezabatzea, Sabino Arana garbitzaileak esan ohi zian...\n3. HAURRA: -(2. haurrari) Zuen amak beti kalitate zirtzileko merkantzia eta arropa lapurtzen zian etxerako. Hire lixazko galtzontziloak horren eredu nabariak dituk.\n2. HAURRA: -Baina ni ez...\n3. HAURRA: -Ez hadi inozoa izan! Hik askotan esandako argudioak errepikatzen ari nauk, egunero aldarrikatzen huen: “Esne-hautsa suntsitu” “Geure amen ideia lizunak burutik aldendu behar dizkiagu”, eta horrelako leloak. Hori egin diagu, burutik kendu.\n2. HAURRA: - Hitz egiteko modu bat zuan. Azkenaldian oso denbora gutxi ematen zian nirekin. Gainera, gorroto ditiat potitoak, baina zortzi urterekin bularra hartzea ez omen zuan normala, eta horrek amorratzen nindian. Baina gauza bat haserretzea duk... eta bestea bihurkina buruan sartzea.\n3.HAURRA: -Ñabardurak dituk horiek. Berandu duk, berandu damutzen hasteko.\n4. HAURRA:- Ez nuke trabarik egin nahi zuen elkarrizketan, baina potito hitza euskara jatorrean...\n3. HAURRA:-(4. haurrari) Muturrekoa emango diat, e!\n1. HAURRA:-Ixo! Apatxitok haizeak ditik!\n(Isilune baten ostean, elefanteak purrustada antzekoa egiten du).\n1. 2. eta 3. HAURRAK:- Osasuna!\n4. HAURRA: - Jainkoa lagun.\n2. HAURRA: -Ongi egin al diagu?\n3. HAURRA: -Jakina. Mundu osoan ezagunak izango gaituk eta geure kasuak jurisprudentzia sortuko dik. Ondorengo amak ez dituk bere semeen sentimenduekin jokatzera ausartuko. (Kantatzen). A las barricadas! A las barricadas! (Isilik) Argudio hauek zailak dituk sostengatzen, ezta? Kakazaharra!\n1. HAURRA:-Apatxito domadorearengana eraman behar diat almax injektatzeko.\n4. HAURRA: -Hara, ez dizkik hondarrak jan eta! Portaera onek agintzen duten legez, onartezina da platerean ezer uztea. (1. haurraren begirada zorrotzaren aurrean.) Baina pakidermoen kasuetan beti egin zitzakeagu salbuespenak.\n2. HAURRA: -(3. haurrari) Gorroto al nauk?\n3.HAURRA: -Zuen ama arduragabe hutsa izan zuan beti... (Bere diskurtsoa etenez).Beno, bai, haserre nagok. Hik laguntza eskatu higun eta konbentzitu gintuan denok, horregatik “amatxoen utzikeriaren kontrako asanblada” sortu eta operazio militarra antolatu genian. Eta orain damutzen haiz...\n2. HAURRA:-Bai, baina... zuek... zuek txintik esan gabe egin duzue lana. Bakoitzak bere ama akabatuko ziala agindu genian, esan eta egin, ez diat inor derrigortu. Gainera... bihurkinaren ideia hik izan huen.\n4. HAURRA: -Nik, behintzat, aitzakia zeukaat epailearen aurrean aitortzen badugu. Amak Hiztegi Batua kontsultatzea debekatu zidan eta hori ezin nian jasan, horregatik intelektual guztien interesak babesteko, zerbait eredugarria egin behar nuela argi neukaan. Aukera profitatu nian, besterik ez.\n1. HAURRA: -Etxeko txakurrari kanpaia jotzen laguntzeagatik ama haserretu zuan, Beltz gizajoak kristoren beharra zeukaan, ordea. Hala ere, ez zuan beharrezkoa Beltz sakrifikatzea. Horregatik adoptatu nian Apatxito, baina amak ez zian ulertu nahi izan elefante batek munduko maitasun guztia behar duela eta, asaldatuta, Apatxito etxetik bota nahi izan zian. Berekoi halakoa! (Tu egiten du lurraren kontra.)\n2.HAURRA: - Ama haurdun zegoan, baina triparen formarengatik haurra aitarena ez zela bistakoa zuan. Duela egun batzuk, eskolako futbol partiduan falta egin nianean, beste ekipokoek “putasemea” oihukatu zidatean. Orduan argi izan nian dena! Ama edozeinekin oheratzen zuan! Beste gizon baten semea! Ezin nian onartu. Sasikume batekin nire jostailuak partekatzea onartezina duk! Baina orain... ez diat dena hain argi.\n4.HAURRA: -Barkatu atrebentzia, baina nola dakizu... zure aita... zure benetako aita den?\n(2. haurrak 4. haurrari zaplaztekoa ematen dio.)\n2.HAURRA: -(3. haurrari). Eta zuen amak zer egin zian?\n3.HAURRA: -Ezer ez. Gure ama benetan zoragarria zuan.\n2.HAURRA: - Eta orduan?\n3.HAURRA: -Beti egin nahi izan diat iraultzaren bat.\n4.HAURRA:-(Masail gorritua laztanduz) Badakit gizakiaren behar naturala dela, baina, zergatik ari haiz negar egiten?\n3.HAURRA:- Ez zakiat, uste diat aitak bihurkinaren falta sumatuko duela.\n(Apatxitok korrika alde egiten du guztiak harrituta utziz).\n1.HAURRA: - Gauza bat aitortu behar dizuet, Apatxito bulimikoa duk.\nXabier López Askasibar


Nortzuk gara - biotermiak.eus\nBIOTERMIAK baso sektoreak bultzatutako proiektua da, energia berriztagarrien eta bertako horniketa iturrien alde egin nahi duena.\nBIOTERMIAKen egurra eta energia sektoreen erakundeek parte hartzen dute, biomasaren balore katean dauden puntu guztiak bateratzen era kolaboratiboan, horrela proiektuaren sendotasuna argi geratzen da.\nHau nahikoa izango ez balitz, proiektuak Eusko Jaurlaritzaren laguntza du, baso biomasa energia berriztagarri bezala mantentzeko bultzada etengabea ematen duena, Euskadin iraunkortasun energetikoa lortzeko oso garrantzitsua izango dena. BIOTERMIAK baso biomasa da, Euskadiren energia berriztagarria.\nEuskadiko Basogintza Elkarteen Konfederakundeak sortutako enpresa, basogintza kudeaketa gauzatzeko tresna giza delarik.\nEuskadiko lehen sortutako egur-bihurketarako enpresa eta pellet ekoizle handienarekin.\nZerbitzu energetikoen enpresak, 50 biomasa beroketa instalazio baino gehiago dituztenak.\nEusko Jaurlaritza, Ekonomiaren Garapen eta Azpiegitura Sailaren bitartez.\nGehiago nahi dugu:\nAgente publiko eta pribatu gehiago gure Plataformara gehitzea nahi dugu, baso biomasaren garapena eta finkapena bermatzeko Euskadin, energia termiko berriztagarri nagusia izaten jarraitzeko.\nBIOTERMIAK gure mendien energia garelako.


Bide jauzia GEren Mark VIe-n | BCSC - Zibersegurtasun Euskal Zentroa\nBide jauzia GEren Mark VIe-n\nArgitalpen data: 2018/12/14\nMark VIe, 03.03.28Ctik 05.02.04Cra bitarteko bertsioak\nEX2100e, EX2100e_Reg eta LS2100e, v04.09.00C baino lehenagoko bertsioak\nBiznet Bilisim-eko Can Demirel ikertzaileak bide jauziaren erako ahultasun baten berri eman du, GEren DCS Mark Vie gailuei eragiten diena. Hori baliatuz, erasotzaile batek sistemako datuetara sarbidea lor lezake eta ondorioz baita pribilegioen eskalatzea eta kontrolatzailera baimenik gabeko sarbidea ere.\nGEk ahultasun hori ControlST softwarearen oraingo bertsioarekin konpondu du. Erabiltzaile erregistratuek webgune honetan eskuratu dezakete: GE Power ServiceNow\nErasotzaile batek isilpeko informaziora sarbidea lor lezake bide jauziaren murrizpen erako akats bat baliatuz. Ahultasun horretarako CVE-2018-19003 identifikatzailea erabili da.


Estibaus » Javier Cantera Depetris\n« 200 urte Altzak lehen independentzia lortu zuenetik (I)\nAurtengo “+55 Altzatik abiatutako ibilbideak” »\nIgande honetan, azaroaren 7an, utzi gaitu Javierrek. Bihotzetik sentitzen dugu haren galera. Laguna, bazkide eta lankide Altzako Historia Mintegian, amultsuki gogoratzen dugu 1995ean taldean sartu zenetik berarekin partekatu dugun guztia. Groseko bizilaguna zen eta altzatarrak zituen ama sustraiak. Altza hobeto ezagutzeko eta bere aldetik ahal zuen guztia emateko gogoz hurbildu zen. Garai hartan Aranzadiren jardueretan parte hartzen zuen, eta elkarte horretako Zuzendaritza Batzordeko kide izan da azken hamabost urteetan.\nMetodikoa eta zehatza, eguneroko prentsan Altzako auzoei buruz argitaratutako albisteak karpetetan biltzen eta ordenatzen hasi zen, Tokiko Bildumaren hemeroteka modu garrantzitsuan aberastuz. Bere zaletasunak eta Niessen enpresari lotutako lan-dedikazioa uztartuta, garai hartan berria zen ideia bat sortu zitzaion: AHMren baitan etxeko eta industria-jatorriko objektuen bilduma bat sortzea, Ganbara Bilduma. Horren inguruan talde aktibo bat sortu zen, gure historia hurbileko eguneroko bizitzako hainbat alderditako 345 objektu biltzea lortu zuena, horietako asko antolatutako bost erakusketetan ikusi ahal izan direlarik.\nBere ekarpenekin batera, Javierrek bere irribarrea eta ahaztuko ez dugun bere espiritu apal eta positiboa utzi dizkigu. Eskerrik asko, Javier.\nJavier Tomasenen egindako Ganbararen erakusketan (2012)\nNos deja un recuerdo imborrable. Goian bego.\nSeko harrituta geratu naiz. Ez esperoan erabat. Bilduma Casaresen zegoen garaietan ezagutzeko aukera izan nuen. Oso pertsona atsegin eta adeitsua. Nire doluminak bere sendiari eta AHM sendi handiagoari.\n2021, Azaroak 12\nJavierren alaba bezela eta nire ama eta ahizparen izenean ere, eskerrîak eman nahi nizkizuen maitasunez beteriko hitz hauengatik. Gu samiñarekin batera , harrotasun sano bat daramagu barrun eta halako hitzek bere joanak utzi digun hotza berotu egiten digute, eta malkoak irribarre bilakatzen zaizkigu nola estimatzen zenuten ikustean. Milesker BETi,eta zuekin BETi ere.


Saguesko kontzertuak eta argumentum ad populumak | Boligrafo gorria\nHasiera » Musika » Saguesko kontzertuak eta argumentum ad populumak\nSaguesko kontzertuak eta argumentum ad populumak\nMilaka lagunek ezin dute musikari buruzko iritzi okerra eduki... edo bai?\nGaldetzen badidate Donostiako Aste Nagusian Saguesen joko duten taldeak zer iruditzen zaizkidan, erantzungo dut ez nagoela kartelarekin bereziki ilusionatuta. Batzuk askotan ikusi ditudalako azkenaldian (Zea Mays) eta beste askoren kontzertuetara joan ez banaiz, ez delako aukera faltagatik izan, ekonomialarien hizkera erabiltzeko “interes defizitak” eraginda baizik. Anai Arrebak taldeak bakarrik deitu dit arreta.\nHori bai, donostiarrismo ofizialaren bozeramaileren baten erreakzioa ikusita, ezin irribarretxo bat ezkutatu. Ematen du Bildu Udalera iritsi aurretik Saguesko kontzertuak txaleta mila duroan baino hobeak zirela. La Oreja de Van Gogh, Nena Daconte, Pignoise, Rosario Flores edo Sonia y Selena (!) daude aurreko urteetako zerrenda beltz… arros… tira, berdin dio. Eta ez naiz sartuko esplikatzera zergatik niretzat horiek ere ez diren batere interesgarriak, oraindik ez da asmatu onomatopeiak transkribatzeko software egokirik.\nJende kopurua aipatzen dute batzuek aurreko Aste Nagusietako kontzertuen defentsan eta oraingo kartelak ere jende pilaketaren aldeko apustua egin du. Diferentzia da “euskal” jendea erakarriko duela, azken finean, Ken Zazpi edo Esne Beltza euskaraz ari direnen artean gehien tiratzen duten taldeetako bi dira –saihestu egingo dugu “tira” daukaten taldeak deskribatzeko asko erabiltzen den anglizismo bat idaztea, Xabier Mendiguren eskopeta hartuta ikusteari beldur handiegia diogulako–.\nProblema beraz, zera da: argumentum ad populuma izan dela Odonismoan eta dela orain ere kontzertuak antolatzeko irizpidea.\nAlternatibarik? Zergatik ez Saguesen beste mota bateko kontzertuen aldeko apustua egin? Nik zer dakit, eszenatoki gehiago jarri, txikiagoak izan arren; Jazzaldian egiten den moduan bertako talde ez hain ezagunei aukerak eman; batez ere, irizpide musikala jarri jendea mobilizatzeko gaitasunaren aurretik –milaka jende mugitzen ditu gerrak ere eta ez dugu NATO eredu bihurtuko!–.\nDuela hilabete batzuk idatzitakoa pegatu beharko hemen berriz ere: “Nekez justifika daiteke ezkerretik, politika kultural publikoek jada arrakastatsua denaren aldeko apustua egitea. Jarrera hori alderdi kontserbadoreena izan beharko litzateke –eta gaur egun ez da haiena bakarrik–“.\nAsier | 2012 ekaina 21 at 18:16\nAnai-arrebak izan da Sagueserako iragarritako kontzertuetan zure interesa piztu duen bakarra eta horrek bat egiten du testuan defendatzen duzunarekin. Izan ere, uste dut talde hau Aste Nagusiko eszenatoki handienean jotzera gonbidatu dutela euskal musikari berriak sustatzen dituen EHrZ leihaketa irabazi duelako.\nAdos nago amaieran defendatzen duzun ideiarekin; nire ustez ere eszenaren etengabeko berritzea sustatu beharko litzateke eta harrobia landu. Baina ez dakit justu Aste Nagusiko kontzertuak diren horretarako aukera egokiena. Euskal musikariak formatu handienetan protagonistatzat ikusteko aukerak ere mugatuak direla uste dut. Jende gehien erakartzen duten talde hauek ikusteko aukera asko izan dituzula diozu, baina horrelako lekuetan? Horrelako propagandarekin?\nNire ustez, harrobia landu bai(eta horretarako aukera bilatu behar lituzkete), baina plaza haundietan euskaldunak ere bai.\ngauerdikoeztula | 2012 ekaina 21 at 18:23\nerabat ados Gorka, azken esaldi horrekin zer esanik ez. Talde komertziala zer den eta zer ez den eztabaidan ez naiz sartuko baina argi dago Euskal Herrian azken 20 urteetan hain maite ditugun formato “erraldoi” horiei buruzko eztabaida behar dela.\nEta hor, ezkerreko eragileek zein herri mugimendukoek badute/dugu zer pentsatua. Zuk diozun bezala, aurrerakoiak bagara, zergatik jarraitzen dugu agortuta dauden formatoak sustatzen? Ez al genituzke zuk diozun lez, pixkanaka indarra hartzen ari diren bestelako musika estiloak sustatu behar? Hip-hop-a esaterako. Edo, Lisabö (eta hau orain indartsuen dabilen taldea da!) bezalako talde apurtzaileek, zergatik ez dute tokirik halako ekitaldietan? Zaratatsuegiak direlako? halako jende “masa”-rik erakartzen ez dutelako? Dena al da kopurua herri madarikatu honetan?\nSagues, jokaldiaren errepikapena | Boligrafo gorria - [...] iritzietatik gertuago sentitzen naiz. Aurtengo kartela ikustean iazko sentsazio berdina izan dut: 2012ko post honek, taldeen izenak aldatuta, aurtengo…\nHizkuntza politika, gerra kulturaletik harago\n‘Homecoming’: euskaraz fikziozko serie bat egin nahi duenak kontuan izan beharko lukeen eredua\nJoni Ubeda(e)k 2010-2019: hamar urte, hainbat tendentzia kultural esanguratsu bidalketan\nKontsumoa vs. genealogia | Boligrafo gorria(e)k Durangoko fantasiak eta pantasiak bidalketan


Ilunabarrak kolorez jantziko dituzte Arratzun - Busturialdeko Hitza : Busturialdeko Hitza\nNebbian / Raul Urrea\nHerriko gazte, nagusi zein haurrei eskaintza kulturala emateko. asmoz, Ilunabarrak plazan zikloa martxan jarri dute Arratzuko herritarrek; lehenengoz antolatu duten ekimena da honakoa. Hala, uztailean, eguenero 20:00etatik aurrera, kultur eskaintza desberdinak egongo dira Loiolako plazan, eta herritarrei bertan batzeko eta ondo pasatzeko deia egin diete antolatzaileek.\nGernika-Lumon sortutako Nebbian folk bikotea izango da Arratzuko ilunabarrak girotuko dituen lehenengoa, eta Valentina Ridolfiren ahotsa eta Haritz Laboaren gitarraren doinuak entzun ahalko dira bihar.\nKultura ardatz hartuta, formatu ezberdinak landu gura dituzte: musika, jolasak eta zinema. Hala, hurrengo eguenean –uztailak 18– jolasek hartuko dute folk bikotearen lekukoa; helduen eta gaztetxoen arteko talde lana sustatuko dituzten jolasak izango dira protagonistak. “Jolasak ez dira irabaztean edo galtzean oinarrituko, talde lana sustatuko dute. Gainera, publiko guztiari zuzendutako jolasak eta ur-jokoak egingo ditugu”, zehaztu dute arduradunek. Azken saioan, LGTBIQ+ gaia lantzen duen ikus-entzunezko film bat proiektatuko dute, baina proiekzioa zein izango den oraindik ez dute zehaztu; azken saio hori uztailaren 24an izango da, eguena jai eguna delako.\nHerritik herritarrentzako. Herriko gazte eta gurasoak ekainean hasi ziren uztaileko kultur zikloa prestatzen, “umeei zuzendutako ekintzak ez ezik, helduentzako eskaintza kultural bat emateko asmoz”. Hala adin guztietako herritarrei zuzendutako zikloa jarriko dute abian. “Astra Iluntzeak ekimena oinarri izan genuen, eta Arratzura formatu xumeagoan ekartzea pentsa eta hala egin dugu”, diote arduradunek.\nHerritar guztiei zuzendutako zikloa dela diote, eta herriari bizitasuna emango diola uste dute: “Jaietan eta asteburuetan batzen da jendea, baina udan zerbait berezia prestatu gura genuen, eta saio hauek herriari bizitasuna emateko balioko dute”. Hala, gazte, nagusi zein haurren arteko hartu-emanak sustatu gura dituzte, eta dagoenerako harreman horiek bultzatzea lortu dutela diote, herriko nagusiek ere parte hartzeko gogoa dutela esan dietelako: “Elur bola oso txikia zen hasieran, lauzpabost hasi ginen, baina azken asteetan herritarren hainbat ekarpen eta laguntza jaso ditugu”.\nArratzuko ilunabarrak zikloan, herriko produktuez egindako pintxoak salduko dituzte, eta horretarako hainbat baserrietako ateak jo dituztela aitortu dute. Hala, herritarrak aktibatu dituzte: “Eguaztenetan sukaldatuko duen herritar talde bat ere sortu da”.\nIlusioz beteta eta ikusminez daude antolatzaileak, ilunabarrak zelan joango diren ez dakitelako. Hala ere, pozik daude lortutakoagaz: “Inguruko jendea aktibatzea lortu dugu, eta pozik gaude”. Adin ezberdinetako jendea batu gura dute bihar, “momentu onak bizitzeko eta iluntze polita batera ikusteko.


Elikadura-arrisku handiagoa krisiagatik | Consumer\nElikadura-arrisku handiagoa krisiagatik\nBerriki egindako azterlan batek erakutsi du kontsumitzaileek arrisku gehiago dituztela etxean, egungo krisi ekonomikoaren ondorioz.\nEgilea: Maite Pelayo 2012-ko uztailak 5\nKrisiak, ekonomiari eragiteaz gain, albo-ondorio asko ditu. Horietako bat kontsumitzaileek etxean duten elikadura-arriskuarekin lotuta dago, eta, duela gutxi egindako azterketa baten arabera, handitu egin da. Horixe dio Elikagaien Segurtasunerako Britainiar Agentziak (FSA), “Elikagaien Segurtasunaren Astea krisi-garaian” ospatu baitu. Erresuma Batuan egindako azterlan baten emaitzak aurkeztu dira ekitaldi honetan. Azterketa horren arabera, egungo krisi ekonomikoan, kontsumitzaileek arrisku gehiago dituzte etxean. Baina badaude arrisku horiek saihesteko eta aurrezteko moduak, batez ere elikagaien hondarrak behar bezala kudeatuz. Hona hemen xehetasunak:\nElikadura-arrisku gehiago etxean\nIkertzaile britainiarrek inkestak egin dizkiete 18 eta 64 urte bitarteko 1.900 kontsumitzaileri baino gehiagori. Helburua izan da elikagaiak erosteko ohiturak aztertzea eta gero horiek manipulatu eta biltegiratzea, egungo krisi ekonomikoak haiengan duen eragina ulertzeko. Laginketaren emaitzek agerian uzten dituzte elikagaien arrisku-mailan eragin negatiboa duten alderdi batzuk, duela urte batzuk baino prekarioagoa. Hona hemen inkestaren ondorio nagusiak:\nElikagaiak garestiagoak dira. Inkestatutako ia guztiek (% 97) uste dute erosketa-saskiaren prezioa igo egin dela azken hiru urteetan.\nEskaintzak aprobetxatzea. Erosleen %75ek eskaintzak aprobetxatzen dituzte eta prest daude elikagaien segurtasunean arrisku gehiago hartzeko.\nSoberakinak erabiltzea. %57k uste du soberakinak aprobetxatzea erosketan kostuak murrizteko modu egokia dela, baina ia %47k prestatu eta bi egunera arte erabiltzen ditu, eta %25ek izoztu egiten ditu.\nElikagaiei buruzko iritzi pertsonala. Inkestatutako kontsumitzaileen herenak konfiantza du elikagaiek hozkailuan duten egoera epaitzeko duten gaitasunean, begiratu edo usaindu besterik ez dute egiten, eta gutxi gorabehera ez dituzte kontuan hartzen edo erabiltzen iraungitze-datak edo lehentasunezko kontsumo-datak.\nElikagaien arriskuak saihestea\nEmaitzak ebaluatu ondoren, Britainia Handiko Agentziak zenbatetsi du kontsumitzaileek elikadura-arrisku handiagoa hartu dutela, biztanleria osoaren egoera ekonomiko okerragoa dela eta, eta horri buruzko gomendioak eman ditu.\nTapatu eta hoztu janarien hondarrak (90 minutu gehienez) eta ahalik eta azkarren kontsumitu (48 ordu gehienez).\nEgiaztatu hozkailua tenperatura egokian dagoela (5 °C gehienez).\nHoztu hondarrak izoztu baino lehen, eta kontsumitu hiru hilabete baino lehen.\nDesizoztu hondarrak modu egokian: jaten badira, erabili mikrouhinak; bestela, desizoztu hozkailuan gauean. Ez izoztu berriro hondar desizoztuak.\nSoinak modu homogeneoan prestatu eta berotu.\nElikagaien iraungitze-datak zorrotz errespetatzea. Data horiek igaro ondoren, elikagaiek arrisku mikrobiologikoak ekar ditzakete (E. coli, Salmonella…), eta, itxuraz elikagaiaren egoera hondatzen ez badute ere, kutsatu egiten dute. Horregatik, elikagai baten usaina edo itxura ez da segurtasuna baloratzeko tresna eraginkorra.\nOntziratutako elikagaien kontsumo-data gomendatua ere errespetatzea, elikagaien nutrizio-kalitatea eta propietate sentsorialak gordetzeari dagokionez.\nAholku horien bidez, FSAren helburua da egungo krisi ekonomikoak kontsumitzailearengan eragin ditzakeen ondorio higieniko-sanitarioak gutxitzea. Janariarekin dirua aurrezten saiatzea, irizpidez egiten ez bada, arriskutsua izan daiteke. Alde horretatik, gehien kezkatzen duen alderdietako bat da aurrekontua zenbat eta txikiagoa izan —are gehiago elikagai gordinen eta kozinatuen kontsumoa “luzatu” nahi bada—, arriskua handiagoa dela. Jokabide hori, jakinaren gainean egiten ez bada eta oinarrizko arau batzuetatik abiatuta egiten ez bada, arriskutsua izan daiteke osasunerako.\nElikadura-arriskurik gabe aurreztea\nElikagaien segurtasun-maila handia izatea ez dago etxeko aurrezkiaren aurka. Hona hemen elikagai seguruak eta, aldi berean, aurrezten direnak jateko eguneroko lanean aplika daitezkeen trikimailuetako batzuk:\nMenuak planifikatzea da aurrezteko modurik onena, elikagaiak soberan edo hondatuta egon ez daitezen eta seguruak ez izan edo baztertu ez daitezen. Horrek galera ekonomikoa dakar. Platerak planifikatzeko, kontuan hartu behar da errazio kopurua, mahaikideak (haurrak, helduak…), eta osagai kopurua modu errealistan kalkulatu behar da, gutxi egon ez dadin, baina ez gehiegi. Dendara edo supermerkatura autoz joan behar izanez gero, hainbat egunetarako planifikatzea baliagarria da, berez aurrezpena ekarriko baitu. Produktuen bizitza erabilgarria eta kontserbazioa kontuan hartu beharko dira, eta hozkailuaren eta izozkailuaren barruan dagoen lekua baloratu.\nZerrendarekin (eta inoiz ez gosearekin…). Menuak prestatu eta osagai-kopurua kalkulatu ondoren, erosketarako elikagaien zerrenda egin. Ez atera eta etxean ezarritakora mugatzen saiatu. Garrantzitsua da gosez ez ez joatea erosketak egitera, alferrikako erosketak edo neurriz kanpokoak saihestuko baitira, eta horiek soberakinak edo denbora gehiegi metatzen duten elikagaiak sortuko baitituzte.\nDenboraldiko produktuak. Sasoiko produktuak erosteko aukera egokia dira, prezio ona eta kontsumo-puntu ezin hobea dutelako. Eremu barruan ekoizten diren produktuek ere merkeagoak izan beharko lukete, nahiz eta arau hori ez den beti betetzen. Menuak denbora desberdinen eta tokiko produktuen arabera doitzea.\nEskaintzak aprobetxatzea. Merkeak ez du esan nahi kalitate txarragokoa denik. Eskaintzako elikagai batek ez dagoenak bezalako kalitatea izan behar du. Ontzia egoera onean dagoela egiaztatu behar da, bai eta behar bezala etiketatuta dagoela ere, balio-bizitza ziurtatzeko.\nErrazioka prestatu eta izoztu. Denbora eta dirua aurrezten dira (energia gutxiago sukaldean), eta irtenbide ona da errazioz prestatutako elikagaiak izoztea. Dieta aldatzeko aukera ematen du, eta izoztea eta desizoztea modu egokian egiten badira, emaitza oso menu segurua izango da. Ontzian produktuaren izena eta izozte-data jarri behar dira.\nSoberakinen kudeaketa. Janari batetik sobran geratu badira, behar bezala erabili beharko dira. Plateraren ordez estalkia duen ontzi bat jarri eta hoztu egin behar da. Era berean, soberakinak ahalik eta azkarren kontsumitu behar dira, gehienez ere 48 ordutan, ondo berotu zerbitzatu aurretik eta, sobran badaude, ez gorde berriro. Hobe da ez izoztea, ekintza horrek osasun-arriskua baitakar. Soberakinak kudeatzearen eta errazioka izoztearen arteko aldea aurretiazko plangintza egokia da. Sukaldaritza tradizionala aprobetxamendu-errezetaz beteta dago, eta dagoeneko prestatuta dauden elikagaien hondarrak beste prestakin berri batzuen osagai gisa erabiltzen dira modu egokian erabiltzeko.\nNOLA APROBETXATU SOBERAKINAK SEGURTASUNEZ\nErresuma Batuan, elikagaiek eragindako milioi bat intoxikazio-kasu inguru izaten dira urtero. Mailek gora egin dute udako hilabeteetan; izan ere, ekainetik abuztura bitartean, 120.000 kasu gehiago izan dira elikagaiek eragindakoak. Izan ere, tenperatura altuenek elikagaian dauden germenak gehiago haztea eragiten dute, eta horrek agerian uzten du soberakinak azkar hoztu behar direla.\nErresuma Batuan egiten den “Love Food, Hate Waste” (“Janaria nahi du, utzikeria gorroto du”) kanpainan parte hartzen duten elkarte batzuetako arduradunek adierazi dute “erosten diren elikagaiak ahalik eta gehien aprobetxatzea gero eta garrantzitsuagoa dela guztiontzat, batez ere familia-aurrekontuekin, baina erosten diren elikagaien %20 alferrik galtzen dela oraindik”. Hondarrez gozatu nahi da, eta modu seguruan egin, plataforma honetatik defendatzen duten bezala. Europak krisia duen arren, katearen maila guztietako elikagai-hondakinak, azken kontsumitzailea barne, arazo larria dira Europan.\nAskotan, janariaren kudeaketa txarraren ondorioz sortzen da arrisku hori, eta, azkenean, xahutu egiten da, kontinente zaharrak ezin baitu onartu. Kontsumoa doitu behar da, baina arriskurik gabe.\nelikadura-arriskuak erosketa krisi manipulación-eu soberakinak\nEguberrietarako elikagai-segurtasunari buruzko aholkuak


OHEak | kalaportu, itsasontzi gorri bat...\nOHE kontuak Euskal Herrian\nObjektu Hegalari Ezezagunen arrastoak, albisteak eta kontuak biltzen dituztenak aztoratuta dabiltza azken asteotan, munduko hainbat lekutan ikusten ari diren irudiekin. Euskal Herrian ere, izan da azalpen argirik gabeko antzeko konturik. Zehazki, Espainiako polizia batek Basaurin 2012ko urriaren 29an hartutako irudiak lau haizetara zabaldu dira, balizko Objektu Hegalari Ezezagun baten ustezko arrastoarekin, berez eguzkiaren izpiak diruditen arren.\nIrudietan ikusten denak zalantzarako leku asko uzten duen arren, gaiari heltzeko eta Euskal Herrian izan diren OHE kasu ugariei begiratzeko aitzakia ederra da hau.\nIzan ere, Objektu Hegalari Ezezagunekin lotutako kasu ugari daude gure bazterretan. 1975ean Bardean izandako gertaerak edo 1984an Gasteizen ikusitakoak dira segur aski ezagunenak, baina badira beste hainbat eta hainbat ere.\nKasu horien bilduma egin zuen 1999an Juan Carlos Victoriok Los OVNIs en el País Vasco y Navarra artikuluan\n· Los OVNIs en el País Vasco y Navarra (Papers d’OVNIs, nº 13. Enero-Febrero, 1999).\nEuskaraz, Mikel Garciak 2006an Argia aldizkarirako misterioari eta ezkutuko kontuei buruz idatziko artikulu eder batean, atal berezia eskaini zien estralurtarrek eta OHE kontuek Euskal Herrian izandako kasuei. Bertan nabarmentzen dira azken urteotako kasu ezagunenak.\n· Estralurtarrak gurean (Mikel Garcia, in Hirugarren dimentsiorako atea. Argia aldizkaria, 2006-07-30).\n“Euskal Herrian, zehazki, OHEek beren booma 70eko hamarkadan izan zuten, garai hartan mota horretako objektu andana ikusi baitzituzten gure zeru eta mendietan. 50eko hamarkadako lehenengo OHE boladaz geroztik, Euskal Herrian 400 kasutik gora jaso dituzte komunikabideek.\nAipagarrienen artean, Bardeetakoak (Nafarroa) daude, han dezentetan objektu arraroak ikusi baitituzte. Hain zuzen ere, Espainiako Aire Armadak 1996an OHEei buruz zituen sekretupeko artxiboak publiko egin zituenean, gehienei erantzunen bat ematen saiatu bazen ere, identifikatu gabeko kasu urrien artean 1975eko urtarrilean Bardeetan gertaturikoa gaineratu zuen. Urte hartan, azalpenik aurkitu ez dieten argi bi agertu ziren tiro eremuan eta lurrean denbora ugari egon ostean, aireratu eta urrundu egin ziren. Egun berean, leku berean hainbat lekukok «gorri koloreko ilargi erdia» ikusi zuten zeruan.\nBardeetan kasu harrigarri asko daude, horietako batzuk bertan praktika militarrak egin dituzten armadako lagunek kontatuak. Duela ez asko, urteetan Bardeetan lan egindako nekazari nafar bat paraje haietan familiarekin zegoen egun batean, OHE bat ia-ia lurzorua ukitzeraino jaitsi zen. Autoan sartu eta azkar asko ihes egin zuen familiak, baina objektu hark atzetik jarraitu zien. Nekazariak deskribatu duenez, aparailu handi bat zen eta ondoan beste txikiago bat zeraman; argiztatutako herri baten itxura zuen, ez laukia, ez borobila. Azkenean, Jesusen Bihotza mendi atzetik desagertu zen. Nekazariaren emaztea oraindik tratamendu psikiatrikoan dago, gertaera harengatik.\nBeste adibide famatu asko dago: hala nola, Nafarroako Mañerun, Zuñigan eta Funesen, Gipuzkoako Gaintxurizketa portuan, Jaizkibel mendian eta Hernani-Astigarra inguruan, Bizkaiko Banderas mendian, Barakaldon eta Gallartan edo Arabako Otxaten eta Treviño konderrian. Foku erraldoiak eta argi itsugarriak, erreta geratzen diren lurzoruak, zeruan abiadura izugarrian dabiltzan koloretako distirak, airean arrastoa uzten duten esferak, zati infinitutan eztanda egiten duten objektu hegalariak… ohikoak dira lekukoen testigantzetan. Gertaera horietako asko isilean gorde dira urtetan. Guk bitxienetariko bi hautatu ditugu, hemen aurkezteko.\n1976an, Bilboko Zurbaran auzoan, bikote batek etxeko leihotik pareko eraikinaren goialdean argi gorri bizi-bizia ikusi zuen eta bertatik zetorren soinu arraroa grabatu zuten, bip-bip-bip antzeko zerbait. Beste hainbat bizilagunek ere gertatutakoa berretsi zuten, baina eszeptikoenen esanetan, bip-bip-bip horiek txantxikuak ziren -inguru horretan hain ohikoak diren apoak-. Beste askorentzat, ordea, grabatutakoa identifikatu ezin den soinu ulertezina da.\n1984ko urrian, aldiz, komunikabide guztiek jaso zuten Gasteizko Zaramaga auzoan gau partean gertaturiko itzalaldia. Izan ere, iluntasun hartan, herritar askok argi arraroak ikusi zituen hiriburu gainean hegan. Gainera, Gasteiz kanpoaldeko zentral elektrikoak, etenaldiak iraun bitartean, akats guztiz ezohikoak izan zituen eta zentralekoek ezin izan zioten argibiderik aurkitu. Are gehiago, ondoan dagoen Ali auzoan, Spectrum ordenagailu zahar bateko inprimagailuak, deskonektatuta eta entxufatu gabe egon arren, itzalaldian, hots, elektrizitaterik gabe, hainbat karaktere inprimatu zituen (ikus argazkia). Adituek ikertu badute ere, inork ez du karaktereen esanahia deszifratzea lortu eta bitxiena zera da: 8 eta T itxura duten karaktere artean, ezezaguna den eta teknikariek azaldu ezin izan duten karakterea agertzen da. Bada testua estralurtarren mezua dela dioenik. Karmelo Daubagna inprimagailuaren jabe gasteiztarrak eta bere familiak zin egiten dute aparailua deskonektatuta zegoela”.\nDuela 5 urte, berriz, Frantziako Armadak eta Europako beste zenbait armadek hainbat agiri desklasifikatu zituztela baliatuz, hariari tiraka, Euskal Herrian eman diren OHE kontuei buruzko artikulua argitaratu zuen Gara egunkariak, Joseba Vivanco kazetariaren sinadurapean. Hemen irakur daiteke:\n· Los platillos volantes vuelven a la actualidad · En Euskal Herria (Joseba Vivanco. Gara, 2007-05-01).\nOHEak EUSKAL HERRIAN. BESTE HAINBAT KASU:\n· Un OVNI responde una llamada que se le hizo en euskera (El Diario Vasco, 1984-10-21).\n· Gasteiz, 1984ko irailak 14:\n-Ocurrió la noche de un viernes, 14 de septiembre de 1984… (ikerjimenez.com).\n· El OVNI de Treviño (J.J. Benitez, Mundo Desconocido aldizkarian). 1981eko uztailaren 24ko gertaerari buruz.\n· El OVNI de Treviño (misterios del aire).\n· ¿OVNI en el País Vasco o globo sonda? (1994ko abenduko gertaerez).\n· Globovnis sobre la cornisa cantábrica, en 1994 (misterios del aire).\n· Ovni gigantesco sobre Navarra (1979-03-11. misterios del aire).\n· Objektu Hegalari Ezezagunak (Juanma Gallego).\n· Ovni en Navarra en 1998 (Burlata, 1988-5-01. Espainiako Aire Armadaren agiri desklasifikatuak).\n· OVNI en las Bardenas Reales (Bardean 1975ean izandako gertaerei buruz, Iker Jimenezek gidatzen duen Cuarto Milenio saioak egindako erreportajea, bideoan).\nGertaera hauek guztiak benetakoak diren arren eta hedabideetan edo armadaren agiri ofizialetan isla duten arren, bada hau guztia inolaz ere sinetsi ez eta kontuaz barre lasai egiten duenik ere. Horien adibide polita da euskaldunak arraza extralurtar baten ondorengoak garela nabarmenduz egindako bideo hau.\n· Informe 2000 (Documental que mantiene la teoría de que los vascos descienden de una raza extraterrestre).\nGai honi buruzko solasaldia, Gazteako Akabo bakea! irratsaioak ostegunero ate ilunari zabaltzen dion tartean (2012-11-15):\n· Objektu Hegalari Ezezagunei zabaldu diegu ‘Ate Iluna’ (eitb.com > Gaztea, 2012-11-15).\n· Objektu Hegalari Ezezagunei egin diegu leku, ‘Ate Iluna’ren tartean (audioa entzungai. Akabo Bakea! Gaztea, 2012-11-15).\nAtalak : ate iluna, OHEak


USTE OKERRAK | rufino iraola garmendia\n← Perdón y salud\nAZKENEKOAK, LEHENENGO →\nPublicado el septiembre 17, 2012\tpor kafarnaum\n‘Erlijio’ hitzak, asko eta askorentzat, ‘ukazioa’, ‘gurutzea’, ‘heriotza’… esan nahi du. ‘Herriaren opio’ deitu zion Marxek. Nietzschek ere gogor salatuko du, ‘bizitzaren ukaziotzat’ zeukan erlijioa.\nBaina esan behar da uste horren oinarria ez dagoela: ez ebanjelioan, ez Jesusengan, baizik eta han-hemenka hedaturiko beste faktore batzuek dute uste oker horren errua. Izan daiteke, ohartuki edo oharkabean, ebanjelioa desitxuratu izanaren ondorioa. Faktore horiek, hori bai, osatu zuten halako irudi kolektibo bat, sufrimen-kutsuko giro itogarria eraginik. Dela bekatua, erruduntasuna, zigorra, infernuaren aipamen etengabea, ahoz nahiz idatziz, elizkizun eta sermoietan… Gaur egun imajina ere ez gaitezkeen punturaino iristen zen giro hori.\nZorionez, ordea, ez da azaltzen horrelako ezer Jesusengan eta ebanjelioan. Jesusen hitza bizi-emailea da, jakinduriaz betea. Ez dut esango gure egoa aseko duenik, ez du asebeteko ezjakintasun eta axolagabekeriara garamatzan egoa; baina ez da pertsonaren bizitza zapaldu eta askatasuna ukatzen dituen mezua.\nHain zuzen «bizia eta bizitza salbatzea» da kontua, hau da, osotasun betean bizi. Jakina, hori lortzeko, hori posible izan dadin, gure benetako identitatea daukagu deskubritu beharra. Orduan libratuko gara egoaren tranpetatik, alegia nahasturik eta sufrimenduan murgildurik gauzkaten tranpa horietatik.\nGizakia errealitate paradoxikoa da. Izan ere, ‘identitate bikoitza’ nabaritzen ditugu geure baitan: alde batetik, identitate indibiduala (ni); bestetik, Identitate sakona (transpertsonala), oinarrian garena: besteekiko lotura eta den guztiarekiko uztardura.\nParadoxa, gero, kartzela eta nahasmen bihurtzen da, identitate indibiduala absolutizatu eta benetan garenaz ahanzten garenean.\n«Bizitza salbatzea» edo osotasun betean bizitzea bakar-bakarrik da posible sakoneko identitatearekin konektaturik egonda. Zalantzarik gabe, horrek esan nahi du egoarekin modu absolutuan identifikatzeari uztea. Ondorioz, Jesusen hitzak honela zeharralda daitezke: «Bere egoa salbatu nahi duenak bizitza galtzen ari da; aldiz, egoarekin identifikatzeari uzten diona osotasun betean bizi da.»\nErraza da antzematea, aldez edo moldez, edozein kultura eta tradizioko pertsona jakintsu guztiengan azaltzen dela maxima hori. Aho batez diote hori dela iratzartzeko bidea, ezjakintasunetik argitara irteteko laguntza, sufrimendutik askatasunera jauzi egiteko makila sendoa.\nGogora ditzagun Aldous Huxley-ren hitz hauek: «Nor naizen benetan baneki, ez nintzateke portatuko ustez naizenaren arabera; eta ustez naizenaren arabera portatzeari utziko banio, orduan jakingo nuke nor naizen.» Gaurko ebanjelioari bikain datozkio hitz horiek (Mk 8,27-35).\n«Ebanjelioagatik bizitza galdu (egoa)», dio Markosen testuak. Nola ulertu? Ez du adierazi nahi, noski, inolako fanatismorik, ebanjelioa banderatzat hartu eta borrokara irtetea edo idolotzat hartu eta bizia horren alde ematea.\nUste dut esaldi horrek hauxe adierazi nahi duela: «berri ona» deskubritzen dugunean (nor garen dakigunean), egoarekin identifikatzeari uzteko gai gara; orduan utziko diogu egoarentzat bizitzeari.\nEzaguna da Jesusen beste parabola hau ere: gizon batek soro batean altxor bikain bat aurkitzen du. Pozez gainezka, saltzen ditu beste ondasun guztiak eta soro hura erosten du (Mt 13,44).\nEbanjelioa da altxor handi hori. Ebanjelioa da sakonean garenon altxorra. Ez dago horri aldera dakiokeen beste altxorrik. Hau da benetan garrantzitsua: nor garen jakin eta Identitate horrekin uztarturik bizi.\n(Cfr. Enrique Martínez Lozano: 2012-09-16, ebanjelioaren iruzkina, Mk 8,27-35).


Ekipajea galdu formularioa\n1. Urratsa - Galdutako ekipajeak\nGaldutako ekipajea aurkitzen laguntzeko, bete ezazu mesedez galdetegi hau ahal beste informazio emanez, aurkitzen lagundu ahal izateko.\nZure maleta aurkitzeko baliozko PIR zenbaki bat sartu behar duzu.\nSartutako erreserba-kodea ez da baliozkoa.\nSartu baliozko izen bat.\nSartu baliozko abizen bat.\nSartu aldi baterako baliozko helbide bat.\nSartu baliozko telefono-zenbaki bat.\nSartu baliozko galdutako maleta-kopuru bat.\nZure aldi baterako helbidearen egunak aukeratu behar dituzu.\nSartu baliozko jatorri-hiri bat.\nSartu baliozko helmuga-hiri bat.\nSartu baliozko ateratzeko egun bat.\nHegaldiaren egunak ez dira zuzenak. Gogoan hartu iristeko egunak irteerako eguna baino beranguagokoa izan behar duela.\nSartu fakturatutako maleten baliozko kopuru bat.\nAldi baterako helbidea:\nMesedez, sar itzazu zure aldi baterako helbideari dagozkion datu guztiak:\nzein egunera arte:\n1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 Hilabetea 1 2 3 4 5 6 7 8 9 10 11 12 Urtea\nHegaldiari buruzko informazioa\nZure hegaldiak konexioa dauka:\n2. urratsera joan